P6-M shabu nakonfiscar kan PDEA sa 4 na dorogista\nLiwat naman nakapuntos an Philippine Drug Enforcement Agency (PDEA) sa Camarines Sur sa dakulang nagsusuplay nin droga sa Bikol matapos madakop an apat na persona asin nakakonfiscar nin droga na nagcacantidad nin P6 milyon sa ginibong anti-drug operation kan Noviembre 4, alas 8:00 nin banggui sa Almeda Highway sa Barangay Concepcion Grande, Ciudad nin Naga.\nIka-anom na an operasyon na ini kan PDEA digdi sa Camarines Sur matapos bawion na sa PNP an guerra contra droga na mayong insidente nin nabadil laban sa mga suspeksado o maging sa lado kan awtoridad.\nSi Loida Malanyaon, assistant regional director kan PDEA Bikol nagpahayag sa press conference na consideradong dakulang nagsusuplay nin droga sa Bikol asin Visayas an mga nadakop na sinda Olivia Encinas, 60 años, kan Ciudad nin San Pedro, Laguna; Joel Saut, 35; Alvin Andaya, 37, parejong nag-eestar sa banwaan nin Amadeo, Cavite; asin si Rodigundo Celis, 34, chofer kan taxi kan brgy. Tipas sa Ciudad nin Taguig.\nSi Encinas, iyo an maydara kan droga gikan sa sarong inmates sa National Bilibid Prisons mientras na anas nagtuturokdoan an mga suspetsado asin nagpapahimotik sa pagiging envuelto sa transaksyon sa droga. Sinda sinangatan na nin caso sa pagbalga kan Section 5, kan Acta Republica 9136 o mas midmid sa Comprehensive Dangerous Drugs Act of 2002.\nAn PDEA Camarines Sur sa pamamayo ni Vidal Bacolod iyo an nangenotan sa operasyon sa paagi buy-bust operation sa sarong kilo nin shabu na may street value na P6 milyon.\nAn mga suspeksado nag-viaje hali sa Manila lunad sa H2C taxi (UOY-683 dara an apat na dakulang plastic sachet na may laog nin shabu. Segun sa PDEA, nakipag-transaksyon an saindang poseur-buyer haling Manila sagcod na nagkasurondo na darahon sa Naga an droga.\nSi Gundo, nagpahimotik na kabali siya sa sindikato sa droga huli ta arkilado sana man an saiyang taxi.


An solido (Ingles: solid) iyo saro sa apat na pundamental na istado nin materya (an iba iyo an likido, gas, sagkod plasma). An mga molekula sa sarong solido iyo haranihang magkadurukot sagkod an may pinakahababang enerhiyang kinetiko sa gabos na istado. An solido pigkakaraktera kan istrakturang pusog sagkod an resistensya sa pwersa na pig-aplikar sa sarong bagay.\nSolong kristalikong porma kan solidong insulin\nBakong arug sa likido, an sarong solidong bagay dae nagbubulos ngarig arugon an hugis ka sarong kaagan, asin dae man naglalakop ngarig panuon an entirong talingkas na bolyum arug kan gas. An mga atomo sa sarong solido iyo magkadurukutan sa paagi nin regular na heometrikong lattice (mga kristalikong solido, kabale an mga metal asin ordinaryong yelo), o bakong regular arug kan amorposong solido halimbawa an ordinaryong salming kan bintana. An mga solido dae kayang makompres nin kadikiton na presyon kun sain an mga gas kayang makompres nin kadikit na presyon huli ta an mga molekula kan gas iyo suruway-suway.\nAn mga atomo, molekyulo o ion aragid o bakong aragid na nakatarakod sa paulit-ulit na paagi tanganing mabilog an mga solido. An mga materyales kun sain an mga parteng minabilog kaini aragid na nakatarakod sa paulit-ulit na paagi iyo an inaapod na mga kristal. Sa ibang pagkakataon, an regular na pakasurunod minapadagos na daing untok o putol siring sa mga dyamante, kun sain an lambang sarong dyamante saro sanang kristal. An mga bagay na solido na mahihiling o makakapotan huli ta darakola, bihirang sarong bilog na kristal, midbid bilang crystallites, kun sain an sukol minaiba-iba poon sa nagkapirang nanometros o nagkapirang metros. An siring na materyales inaapod na polycrystalline. Mga polycrystalline an haros gabos na metal, asin dakol na klase nin seramiko.\nAn Wikimedia Commons igwa nin medya dapit sa Solid.\nPinaghugot gikan sa "https://bcl.wikipedia.org/w/index.php?title=Solido&oldid=211507"\nLast edited on 17 Agosto 2021, at 08:13\nHuring pigliwat an pahinang ini kan 17 Agosto 2021, alas 08:13.


Pili, Camarines Sur – Nagabot na sa 2,314 na ataman nin orig an ginadan o pig-depopulate sa Camarines Sur kan ‘‘deadly squad group’’ puon na magbungkaras an African Swine Fever (ASF) sa banwaan nin Bombon, nagbalyo sa Calabanga asin sa Magarao alagad dai pa kabali digdi an bilang sa Ciudad nin Naga na igwa nang casong ASF an nagkaperang ataman na hayop sa duwang barangay.\nSa pinakahuring datus kan Marso 3, 2020 hali sa opisina ni Emily Bordado, regional information officer kan Departamento de Agricultura (DA) sa Bicol sa Bombon igwa nang 1,508, Calabanga – 708, asin sa Magarao 100.\nAn mga pig-depopulate na orig tolos man piglubong sa mga designadong lugar base sa proceso na pinapasunod kan National Meat Inspection Service (NMIS) nganing dai na maglakop an virus sa pagtaraid na barangay asin banwaan.\nSinabi pa kan DA na igwa nang 412 farm an apektado sa 14 mga barangay kan tolong banwaan.\nSa Ciudad nin Naga na pigkumfirmar ni DA regional director Rodel Tornilla ki Alcalde Nelson Legacion kan Marso 1 an mga barangay na apektado iyo an Barangay Pacol asin Cararayan.\nSa report ni City Agriculturist Edna Bongalonta sa sesyon regular kan Martes sa Sangguniang Panlungsod, sinabi kaini na maabot sa 900 na orig an nasa listahan ninda na dapat garadanon sa duwang apektadong barangay.\nKun ibabali na an gagadanon na orig sa ciudad na na yaon sa laog kan 1 kilometer radius maabot na sa 3,214 an total na pig-depopulate.\nTolos man nag-implementar an City Hall nin locked down sa duwang barangay asin katorce diyas man na suspendido an pagbuno nin orig sa slaughter house kan ciudad sa barangay Del Rosario.\nAn DA mataong ayuda sa backyard hog raiser nin P5,000 cada gagadanon na orig asin dugang na P3,000 hali sa Capitolyo Provincial.\nAn Provincial Disaster Risk Reduction Management Council estricto nang pigbabawal an paglaog asin pagpaluwas nin buhay na orig asin nagbugtak na nin mga animal checkpoint sa duwang municipalidad.\nSa National Economic Development Authority (NEDA) sa Bicol, sinabi ni regional Director Agnes Tolentino na apektado an economia sa rehiyon kun padagos na maglakop an ASF. (dpa)


Empleados sa Capitolio kan Camarines Sur, dejado sa bunos\nAn Capitolyo Provincial kan Camarines Sur na sarong 1st class province sa Bicol nagtagama nin Christmas bunos sa saindang mga empleados nin maabot sa diez mil pesos sa inaprubaran na alokasyon kan Sangguniang Panlalawigan na Php90 milyon.\nSi Vocal Romulo Hernandez kan segundo distrito asin Vice Chairman kan Appropriation Committee kan SP nagpahayag an bunos bako lang para sa regular envez kabale an mga casual asin job order.\nMas halangkaw nin cinco mil pesos kumpara kan nakaaging taon mantang nagdedepende sinda sa fondo kan provincia.\nAn ibang mga empleados na habo nang magpasambit kan saindang pangaran nagsabi na dejado sinda sa ibang mga LGUs sa Camarines Sur na kayang makataong Php25 mil pesos sagcod sa Php50 mil apesar na bilyonaryo an Capitolio.\nAn diez mil pesos dai kabale sa mandatory 13th month pay pa sa mga regular asin casual na empleados.\nSa 2021 annual budget kan LGU Camarines Sur maabot sa Php4.5 bilyon alagad sa paliwanag kan vocal dakula an mga gastos sa mga proyekto kan provincia nakadagdag pa an alokasyon sa Covid-19 response.\nNangyayari na dakulang Christmas bunos kan empleados sa mga municipalidades asin ciudades sa Camarines Sur mantang an ibang fondo dai nagagamit sa ibang mga proyekto asin nagiging savings nganing makadugang sa fondo sa bunos, sabi pa.\nSa sunod na taon 2022 an gobierno provincial igwa naman nin Php5.5 bilyon mantang an nakadugang an dakulang fondo huli kan Mandanas ruling.\nSa Mandanas ruling kan Corte Suprema naglangkaw nin 39 por ciento an marerecibing Internal Revenue Allotment mientras magkakaigwa nang kahirasan sa buwis an LGUs hale sa national taxes bako lang sa Bureau of Internal Revenue. (dpa)


Papiro 52 sa Rylands—Nailigtas na Papiro kan Ebanghelyo ni Juan\nBASAHON SA Afrikaans Albanian Aleman Amharic Arabic Armenian Armenian (West) Aymara Azerbaijani Azerbaijani (Cyrillic) Bicol Bulgarian Catalan Cebuano Chichewa Chinese (Shanghainese) Chinese (Sichuanese) Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Español Estonian Ewe Finnish Ga Georgian Greenlandic Griego Guarani Gun Haitian Creole Hapon Hebreo Hiligaynon Hungarian Icelandic Igbo Iloko Indonesian Italiano Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Latvian Lingala Lithuanian Luganda Luo Luvale Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swahili (Congo) Swedish Tagalog Tatar Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Xhosa Yoruba Zapotec (Isthmus) Zulu\nANO an naiisip mo pag sinabing sarong tambak nin basura? Posibleng maiisip mo na iyan makaati asin mabata. Kaya dai mo talaga aasahan na makakakua ka diyan nin ano man na mahalaga, lalo na nin mahalagang marhay na kayamanan.\nPero, sarong siglo na an nakaagi, arog kaiyan na klase nin kayamanan an nakua sa siring na lugar—sa basurahan. Bako man iyan literal na kayamanan, pero iyan sarong bagay na mahalagang marhay. Anong klaseng kayamanan an nadiskubre? Taano ta an pagkadiskubre kaiyan mahalaga sa sato ngunyan?\nDAI INAASAHAN NA NADISKUBRE\nSa kapinunan kan ika-20 siglo, nagpa-Ehipto si Bernard P. Grenfell asin Arthur S. Hunt, mga iskolar sa University of Oxford. Nakadiskubre sinda nin dakul na pidaso nin papiro sa tambak nin basura harani sa Nile Valley. Kan 1920, mantang an duwang iskolar sibot sa paggibo nin katalogo kan koleksiyon na iyan, nakakua si Grenfell nin dagdag pang mga pidaso nin papiro na nakutkot sa Ehipto. Kinua niya ini para sa The John Rylands Library sa Manchester, England. Pero, parehong nagadan an duwang iskolar na ini bago pa matapos an katalogo.\nSi Colin H. Roberts, saro pang iskolar sa Oxford University, an nagtapos sa gibuhon na iyan. Mantang sinasaro-saro an mga pidaso nin papiro, nahiling niya an kapidasong papiro na may sukol na 3.5 por 2.4 pulgada. Napangalas siya ta an nakasurat diyan na nasa lengguwaheng Griego, may mga tataramon na pamilyar sa saiya. Sa atubangan kaiyan, nakasurat an mga tataramon na hali sa Juan 18:31-33. Sa likod kaiyan, may nakasurat na kabtang kan bersikulo 37 asin 38. Narealisar ni Roberts na nakakua siya nin mahalagang marhay na kayamanan.\nKUN GURANO NA IYAN KAHALOY\nNagtutubod si Roberts na haluyon nang marhay an kapidasong ini nin papiro. Pero, gurano na kahaloy? Para maaraman, an mga letra diyan na isinurat nin kamot ikinumparar niya sa iba pang suanoy na mga manuskrito na aram na kun kasuarin isinurat—sarong pag-aadal na inaapod na paleography. * Paagi sa pag-adal na ini, nakarkulo niya kun gurano na ini kahaloy. Pero gusto niyang makasigurado. Kaya rinitrato niya an kapidasong papiro, ipinadara an mga kopya kaiyan sa tulong nag-aadal nin mga manuskrito na nakasurat sa papiro (papyrologist), asin hinagad sainda na aramon kun gurano na iyan kahaloy. Ano an nagin kongklusyon kan mga ekspertong ini?\nPaagi sa pag-adal kan istilo kan pagsurat asin agi nin surat (stroke), nagkauruyon an tulong ekspertong iskolar na an nakasurat sa kapidasong papiro isinurat kan inot na kabangaan kan ikaduwang siglo C.E.—mga pirang dekada sana pagkagadan kan apostol na si Juan! Pero dai ta man masasabi na dai na puwedeng masala an paagi nin paleography sa pag-aram kun gurano na kahaloy an mga manuskrito, saka nagtutubod an saro pang iskolar na an manuskritong iyan puwedeng isinurat sa arin man na parte kan ikaduwang siglo. Minsan siring, an sadit na pidasong ini nin papiro iyo pa man giraray an pinakasuanoy, kaidto asin ngunyan, na pidaso nin manuskrito kan Kristiyanong Griegong Kasuratan na nakua kasuarin man.\nKUN ANO AN IHINAHAYAG KAN PAPIRO SA RYLANDS\nTaano ta mahalagang marhay an kapidasong ini nin papiro kan Ebanghelyo ni Juan sa mga nagpapahalaga ngunyan sa Bibliya? May kisiyera duwang dahilan. Inot sa gabos, ipinapahiling sa sato kan format kan kapidasong papiro kun gurano kahalaga sa inot na mga Kristiyano an Kasuratan.\nTaano ta mahalagang marhay an kapidasong ini nin papiro kan Ebanghelyo ni Juan sa mga nagpapahalaga ngunyan sa Bibliya?\nKan ikaduwang siglo C.E., an mga isinurat igwa nin duwang format—an balumbon asin an codex. An balumbon mga pidaso nin papiro o pergamino na pigdurukot-dukot o tinarahi tanganing magin sarong halabang papel. Puwede ining rolyuhon o bukladon pag kaipuhan. Sa parati, an atubangan sanang parte an sinusuratan.\nPero, an sadit na pidaso nin papiro na nakua ni Roberts may nakasurat sa atubangan asin sa likod. Ipinapahiling kaini na hali iyan sa sarong codex imbes na sa sarong balumbon. An codex gibo sa mga pidaso nin pergamino o papiro na tinarahi asin tiniriklop tanganing magin garo sarong libro.\nAno an bentaha kan codex kun ikukumparar sa balumbon? Mga ebanghelisador an inot na mga Kristiyano. (Mateo 24:14; 28:19, 20) Ipinapalakop ninda an mensahe kan Bibliya sain man may mga tawo—sa mga harong, saudan, asin tinampo. (Guibo 5:42; 17:17; 20:20) Kaya mas praktikal na marhay an magkaigwa nin sadit na format kan Kasuratan.\nHuli man sa codex, nagin mas pasil sa mga kongregasyon asin indibidwal na makagibo nin sadiring kopya kan Kasuratan. Kaya, pauruutrong kinopya an mga Ebanghelyo, asin daing duda na nakatabang ini sa marikas na paglakop kan Kristiyanismo.\nAn Papiro sa Rylands, an likod asin atubangan\nAn ikaduwang dahilan kun taano ta mahalaga sa sato ngunyan an papiro sa Rylands iyo na ihinahayag kaini kun gurano kamasasarigan an pagkakopya kan Bibliya hali sa orihinal na pagkasurat kaiyan. Minsan ngani pira sanang bersikulo kan Ebanghelyo ni Juan an yaon sa kapidasong papiro, an laog kaiyan haros eksakto sa nababasa ta ngunyan sa sadiri tang kopya kan Bibliya. Kaya, ipinapahiling kan papiro sa Rylands na an Bibliya dai naliwat dawa kinopya ini asin pauruutro pang kinopya sa pag-agi nin panahon.\nSiyempre, an papirong ini kan Ebanghelyo ni Juan saro sana sa rinibong pidaso nin papiro asin manuskrito na nagpapatunay na masasarigan an pagkakopya kan Bibliya hali sa orihinal na pagkasurat kaiyan. Sa libro ni Werner Keller na The Bible as History, siya nagsabi: “An mga lumang [manuskritong] ini an pinakanakakakumbinsir na simbag sa gabos na pagduda sa pagigin tunay asin pagkamasasarigan kan mga nakasurat sa satong Bibliya ngunyan.”\nTotoo na dai ibinabasar kan tunay na mga Kristiyano an saindang pagtubod sa mga nadiskubre kan mga arkeologo. Nagtutubod sinda na ‘an gabos na Kasuratan ipinasabong nin Diyos.’ (2 Timoteo 3:16) Minsan siring, talagang nakakapakusog nin pagtubod pag pinapatunayan kan mahahalagang kayamanan kan nakaaging panahon an sinasabi kan Bibliya kaidto pa: “An tataramon nin Kagurangnan nagdadanay sagkod lamang”!—1 Pedro 1:25.\n^ par. 8 Sigun sa librong Manuscripts of the Greek Bible, an paleography iyo “an siyensiya na nag-aadal sa suanoy na pagsurat.” Sa pag-agi nin panahon, nagbabago an istilo nin pagsurat. Paagi sa mga pagbabagong ini, puwedeng maaraman kun gurano na kahaloy an sarong manuskrito kun maikukumparar iyan sa iba pang masasarigan asin napetsahan nang mga dokumento.\nManuskrito kan Bibliya Kasaysayan Asin an Bibliya\nI-share I-share Nailigtas sa Basurahan an Sarong Suanoy na Kayamanan\nText Mga opsiyon sa pag-download AN TORRENGBANTAYAN Gusto Mo Daw Mag-adal nin Bibliya?\nI-share I-share AN TORRENGBANTAYAN Gusto Mo Daw Mag-adal nin Bibliya?\nGusto Mo Daw Mag-adal nin Bibliya?\nAN TORRENGBANTAYAN Gusto Mo Daw Mag-adal nin Bibliya?\nNaingatan an Bibliya na Dai Malapa


Namundag Asin Pinangaranan si Juan Bautista | Buhay ni Jesus\nBASAHON SA Aleman Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Español Estonian Ewe Fijian Fon Ga Georgian Griego Guarani Gujarati Gun Haitian Creole Hapon Hebreo Hiligaynon Hungarian Igbo Iloko Indonesian Ingles Isoko Italiano Javanese Jula Kabiye Kazakh Kikaonde Kikongo Kikuyu Kiluba Kinyarwanda Kipende Kirghiz Kiribati Kirundi Kisonge Kongo Koreano Lingala Lomwe Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Nigerian Pidgin Norwegian Oromo Ossetian Otetela Pangasinan Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Cuzco) Romanian Ruso Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Tshwa Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nNAMUNDAG ASIN PINANGARANAN SI JUAN BAUTISTA\nIHINULA NI ZACARIAS AN MAGIGIN PAPEL NI JUAN\nKabulanan na ni Elizabeth para mangaki. Kan nakaaging tulong bulan, nag-istar sa sainda an paryente niyang si Maria. Panahon na ngunyan para magpaaram si Maria asin magbaklay nin harayo panorte papuli sa harong niya sa Nazaret. Mga anom na bulan pa, mangangaki na man siya nin aking lalaki.\nDai nahaloy pagkahali ni Maria, nangaki na si Elizabeth. Nakakaugma nanggad huli ta daing gayong nagin problema sa pangangaki ni Elizabeth saka marahay an salud niya pati kan saiyang umboy! Kan ipahiling ni Elizabeth sa mga pagtaraid saka sa mga paryente niya an saiyang umboy na lalaki, nag-urugma man sinda.\nSinasabi sa Katugunan nin Diyos sa Israel na sa ikawalong aldaw pagkamundag nin sarong umboy na lalaki, dapat ining turion, asin sa panahon man na ini nginangaranan iyan. (Levitico 12:2, 3) Gusto kan iba na ingaran ki Zacarias an saiyang aki. Pero nagsimbag si Elizabeth: “Dai! Juan an ipapangaran sa saiya.” (Lucas 1:60) Tandaan na sinabi kan anghel na si Gabriel na Juan an ipapangaran sa umboy na ini.\nDai uminuyon an mga pagtaraid asin mga paryente. “Mayong siisay man sa mga paryente mo an may pangaran na arog kaiyan,” an sabi ninda. (Lucas 1:61) Paagi sa pagsenyas, hinapot ninda si Zacarias kun ano an gusto niyang ipangaran sa aki niya. Naghagad si Zacarias nin tablang suratan asin nagsurat: “Juan an pangaran niya.”—Lucas 1:63.\nKan oras mismong iyan, milagrosong nakataram na giraray si Zacarias. Matatandaan mo na nawara an kakayahan niyang magtaram kan dai siya nagtubod sa sinabi kan anghel—na mangangaki si Elizabeth. Kaya ngunyan na nakakataram na si Zacarias, nagngaralas an pagtaraid ninda asin nagharapot sa sadiri ninda: “Magigin ano daw an aking ini pagdakula niya?” (Lucas 1:66) Nahiling ninda na kabutan nin Diyos na Juan an ipangaran sa umboy.\nDangan, si Zacarias napano nin banal na espiritu asin nagsabi: “Pag-umawon lugod si Jehova, an Diyos nin Israel, huli ta tinawan niya nin atensiyon an saiyang banwaan tanganing iligtas sinda. Asin nagbangon siya para sa satuya nin sarong sungay nin kaligtasan hali sa mga gikan ki David na saiyang lingkod.” (Lucas 1:68, 69) Kan sabihon niya an “sungay nin kaligtasan,” an pinapanungdan niya iyo an Kagurangnan na Jesus, na ipapangaki pa sana. Sinabi ni Zacarias na pagkatapos sindang mailigtas nin Diyos sa mga kamot kan mga kaiwal, gagamiton nin Diyos an Saro na iyan para ‘tawan kita kan pribilehiyong magtao sa saiya nin sagradong paglilingkod nin daing takot, na may kaimbudan asin katanusan sa atubangan niya sa gabos niyatong aldaw.’—Lucas 1:74, 75.\nMapadapit sa saiyang aki, naghula si Zacarias: “Alagad kun manungod sa saimo, aki ko, aapudon kang propeta kan Kahuruhalangkawi, huli ta mainot ka ki Jehova tanganing andamon an saiyang mga dalan, tanganing magtao sa saiyang banwaan nin kaaraman mapadapit sa kaligtasan paagi sa kapatawadan kan saindang mga kasalan, huli sa mamumuton na pagmalasakit kan satong Diyos. Sa pagmalasakit na ini, masirang sa sato an aldaw hali sa kaitaasan, tanganing tawan nin liwanag an mga nag-iirok sa kadikluman saka sa anino nin kagadanan asin tanganing giyahan an satuyang mga bitis sa dalan nin katuninungan.” (Lucas 1:76-79) Nakakapakusog nanggad an hulang iyan!\nSa panahon na ini, si Maria, na malinaw na daraga pa, nakapuli na sa harong sa Nazaret. Ano an mangyayari sa saiya pag nagin risang-risa na an pagbabados niya?\nGurano an kamatuahan ni Juan ki Jesus?\nAno an nangyari kan walong aldaw na an umboy na si Juan?\nAnong gibuhon an itatao nin Diyos ki Juan?


Home / Albay / mayon / MayonPH / Sto Domingo / Mga evacuees, kanya kanyang gibo nin payag sa sarung banwaan sa Albay\nMga evacuees, kanya kanyang gibo nin payag sa sarung banwaan sa Albay\nBicol Standard Newspaper Wednesday, January 17, 2018 Albay, mayon, MayonPH, Sto Domingo\nSto Domingo, Albay – Kakaiba an ginibo kan mga evacuees sa banwaang ini, huli ta imbes na umasa sa Gobyerno, kanya kanyang pagibo sinda nin mga payag o makeshift houses sa luwas kan mga evacuation centers.\nAn rason? Ngani na magkaigwa nin privacy an pamilya asin dae maka istorbo maray sa klase kan eskwelahan na saindang pig ukupar.\nAn nasabing mga eskwelahan iyo an yaon sa mga barangay kan Salvacion asin San Andres, kung saen, yaon an labi 200 na pamilya o 800 na mga individual gikan sa mga brgy kan Lidong, San Isidro, Sta. Miserecordia, Fidel Surtida, asin San Fernando na nagdulag sa peligro kan Bulkan.\nSa Intrivista kay Alkalde Herbie Aguas, nakatuudan na suboot kan saindang mga residentes an siring kaining gawi tuyong may pagtuga an Mayon.\nAn nasabing lakdang iyo an inomaw kaito kan Department of Health – DOH huli ta malilikayan kaini an posibleng outbreak nin helang.\nNilinaw tulos ni Mayor Aguas na sadiring gastos kan mga residentes an pagconstruer kan nasabing paramiyentras na maiistaran.\nSa ngonyan, mga kubeta asin mga dagdag na mapagkukuanan na sana nin tubig an pig aasikaso kan local na gobyerno kan Sto DOminggo para sa mga nasabing evacuees. (Vince Villar)\nMga evacuees, kanya kanyang gibo nin payag sa sarung banwaan sa Albay Reviewed by Bicol Standard Newspaper on Wednesday, January 17, 2018 Rating: 5


(Pinagbalikwat gikan sa New York)\nMga panandaan kan Nueva York\nAn Nueva York sarong syudad na namumugtak sa sur-subangan kan estado nin Nueva York. Ini an pinakamatawo na ciudad sa Estados Unidos asin sarô sa mga pinakamatawo sa enterong kinàban. An Nueva York iyo an sarô sa mga sentrong pankinaban nin negosyo, finanza, ley asin prensa, asin importanteng sentro ini kan kultura ta dakolun an mga museo asin galleria digdi. Ini man an harong nin Naciones Unidos asin tahaw ini nin actividad na diplomatiko.\nKomponido kan Nueva York an limang distrito na pigaapod digdi na mga boroughs:The Bronx, Brooklyn, Manhattan, Queens asin Staten Island. Kan 2019, an populasyon kaini tinataya sa sobrang 8,336,817 katawo. Parati inaapod ining New York City ngane ma'iba sa Estado kan Nueva York, ma kun saen an syudad ka'parte sana.\nAn pinaká bistadong monumento nin ciudad ay an Estatua nin Libertad na nakamogtak sa Liberty Island, sarong isla sa puerto kaining ciudad. Apwera sa Estatua nin Libertad bistado man an Empire State Building asin an dating World Trade Center, binomba nin Al Qaeda sa 2001. 36% kan mga nakaistar sa Nueva York ay pinangaki sa luwas nin Estados Unidos, asin pigeestima na sobra sa 250 na tataramon an piggagamit digdi.\n2510-1271757977Sv4y nueva york\nNakamogtak an ciudad sa ngimot nin Salog nin Hudson. Salamat sa pagmomoktak kaini sa Salog asin baybay, nagin importanteng sentro an Nueva York nin negosyo.\nAn klima nin Nueva York pigaapod na Kontinental na Dumog (Humid Continental). An temperatura sa pinakámainit na bulan nin Hulyo ay 29 na grado sa aldaw asin 21 sa banggi. An temperatura sa pinakámalipot na bulan nin Enero ay 3 na grado sa aldaw asin menos -3 na grado sa banggi.\nPinaghugot gikan sa "https://bcl.wikipedia.org/w/index.php?title=Nueva_York&oldid=191929"\nHuring pigliwat an pahinang ini kan 9 Hunyo 2020, alas 05:22.


Nagigirumduman Mo Daw?—Disyembre 2016 | Pag-aadalan\nBASAHON SA Acholi Afrikaans Albanian Aleman Amharic Arabic Armenian Australian Sign Language Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Dutch Efik Español Estonian Ewe Fijian Finnish Fon Ga Georgian Griego Guarani Gujarati Gun Hapon Hausa Hebreo Hiligaynon Hindi Hungarian Ibanag Icelandic Igbo Iloko Indian Sign Language Indonesian Ingles Isoko Italiano Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mingrelian Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Pranses Punjabi Quechua (Bolivia) Romanian Runyankore Ruso Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tshiluba Tsonga Turkish Turkmen Tuvaluan Twi Tzotzil Ukrainian Urdu Urhobo Uruund Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nMaingat mo daw na binasa an dai pa sana nahahaloy na mga isyu kan An Torrengbantayan? Buweno, hilinga kun masisimbag mo an minasunod na mga hapot:\nAnong klaseng kasalan an sinasambit ni Jesus sa saiyang sadol na nasa Mateo 18:15-17?\nAn sinasambit niya iyo idtong mga kasalan na puwedeng husayon kan mga indibidwal na imbuwelto. Pero seryosong mga kasalan ini; huling kun dai mahuhusay, mangangaipo nin pagtitiwalag. An puwedeng halimbawa kaini iyo an pandadaya o pangraraot sa reputasyon nin iba paagi sa pagbalubagi.—w16.05, p. 7.\nAno an magigibo mo tanganing magin mas kapaki-pakinabang an pagbasa mo sa Bibliya?\nPuwede mong gibuhon an minasunod: Magbasa na may bukas na isip, na hinahanap an mga leksiyon na puwede mong iaplikar; magbangon nin hapot sa sadiri arog kan ‘Paano ko ini magagamit para tabangan an iba?’; asin gamit an mga kasangkapan na igwa kita, mag-research dapit sa materyal na kababasa mo pa sana.—w16.05, p. 24-26.\nSala daw sa sarong nagadanan na Kristiyano na magmundo dawa nagtutubod siya sa pagkabuhay liwat?\nAn pagtubod sa pagkabuhay liwat dai makakahali sa grabeng pagmundo na tibaad mamatian nin sarong Kristiyano. Grabe an pagmundo ni Abraham kan magadan si Sara. (Gen. 23:2) Sa paglihis nin panahon, puwedeng mabawasan an grabeng kamunduan.—wp16.3, p. 4.\nSa Ezequiel kapitulo 9, siisay an isinisimbolo kan lalaking may tintero nin sekretaryo asin kan anom na lalaking may mga armas?\nIsinisimbolo ninda an mga hukbo sa langit na may kabtang kaidto sa paglaglag sa Jerusalem asin magkakaigwa man nin kabtang sa paglaglag sa panahon nin Armagedon. Sa kautuban sa presenteng panahon, an lalaking may tintero nagrerepresentar ki Jesu-Cristo, na iyo an mabugtak kan tanda duman sa mga makakaligtas.—w16.06, p. 16-17.\nNaingatan an Bibliya laban sa anong mga peligro?\nNaingatan iyan laban sa (1) peligrong malapa an mga materyales na diyan iyan isinurat, arog kan papiro saka pergamino; (2) pagkontra kan mga lider nin pulitika saka relihiyon na hininguwang puhuon iyan; asin (3) pagpurbar kan iba na liwaton an mensahe kaiyan.—wp16.4, p. 4-7.\nPaano puwedeng pasimplehon nin sarong Kristiyano an saiyang buhay?\nAramon an talagang mga pangangaipo mo, asin dai magbakal nin mga bagay na dai mo man kaipuhan. Gumibo nin sarong makatotoohan na badyet. Ipabakal, ipanao, o itapok an mga bagay na dai ginagamit, asin bayadan an mga pagkakautang. Pag-isipan kun paano mababawasan an panahon na ginagamit mo sa sekular na trabaho, asin magplano kun paano mapapahiwas an saimong ministeryo.—w16.07, p. 10.\nAno an sinasambit kan Bibliya na mas mahalaga pa sa bulawan o plata?\nIpinapahiling kan Job 28:12, 15 na an kadunungan nin Diyos mas mahalaga pa sa bulawan o plata. Mantang hinahanap mo iyan, hinguwahon na magdanay na mapakumbaba asin makusog an pagtubod.—w16.08, p. 18-19.\nTama daw sa ngunyan na magkaigwa nin barabas an sarong brother?\nSa ibang kultura, tibaad akseptable an barabas na pulido an tabas, asin tibaad dai man iyan nagigin dahilan para dai magdangog an mga tawo sa mensahe kan Kahadian. Dawa arog kaiyan, tibaad magdesisyon an ibang brother na dai magpatubo nin barabas. (1 Cor. 8:9) Sa ibang kultura o lugar, ibinibilang iyan na bakong akseptable para sa sarong ministrong Kristiyano.—w16.09, p. 21.\nTaano ta mapagtitiwalaan ta an rekord kan Bibliya dapit sa laban ni David asin Goliat?\nAn sinambit na langkaw ni Goliat mas halangkaw sana nin 15 sentimetros sa nairekord na pinakahalangkaw na tawo sa satong panahon. Tunay na tawo si David; pinapatunayan iyan kan mga sinabi ni Jesus asin kan sarong suanoy na inskripsiyon na diyan nasambitan an pamilya ni David. An nakarekord na heograpikong detalye parehong-pareho sa mahihiling sa aktuwal na lugar.—wp16.5, p. 13.\nAno an pagkakalain kan kaaraman, pakasabot, asin kadunungan?\nAn saro na may kaaraman nagtitipon nin impormasyon o mga detalye. An saro na may pakasabot nahihiling an koneksiyon kan sarong impormasyon sa iba pang impormasyon. Pero an saro na may kadunungan napagsasaro an kaaraman saka pakasabot asin naiaaplikar iyan.—w16.10, p. 18.\nNagigirumduman Mo Daw?—Disyembre 2016\nNagigirumduman Mo Daw?—Disyembre 2015


Oplan Baklas Suportado Kan DENR\nAn Department of Environment and Natural Resources (D-E-N-R) makusog na minasuporta sa Joint Task Force Oplan Baklas na pinangenotan kan Commission On Elections (COMELEC) na an kamawotan pukniton an mga campaign materials na pinadukot sa mga poon nin kahoy dangan itong laen sa common poster areas.\nSinabi ni D-E-N-R Regional Executive Director Gilbert Gonzales na nagin marahay an resulta kan pinagsarong kampanya kan task force na kompuesto kan COMELEC, D-E-N-R, Department of Interior and Local Government (D-I-L-G), Phil. National Police (P-N-P), Bureau of Fire Protection (B-F-P) asin Armed Forces of the Philippines (A-F-P).\nKatakod kaini, ipighayag ni Dir. Gonzales an sinagibong operation baklas sa syudad kan Legazpi kasoodma, (mayo 1) na pinangenotan ni CENRO Marlon Francia kairiba an Joint Task Force kun saen tambak-tambak na campaign materials an pinagparaknit kan grupo asin kinumpiskar mala ta nagsuhay an mga ini sa Presidential Decree 953 saka Republic Act 9006 o an Fair Election Act.\nMientrastanto, ipinagtaong kwenta ni Dir. Gonzales sa hunta kan task force an magigin disposisyon sa mga nagkakurumpiskar na campaign materials saka an posibleng lakdang kontra sa mga nagsuhay na kandidato.


Naga bagsakan basura\nSa retrato sa itaas nasa too si Bagumbayan Norte, Punong Barangay asin ex-officio member kan Sangguniang Panlungsod Antonio Beltran kaibahan an personaje kan SWMO pigheheling an mga tinambak na basura sa linderos kan Queborac, Bagumbayan Norte asin Camaligan, Camarines Sur asin sa linderos kan Brgy. Taculod, Canaman.\nDisganado an City Hall sa ibang pagtaraid na municipio huli ta padagos na ginigibong apunan nin basura an mga linderos kan ciudad apesar kan mga ginigibong pakiulay kan opisyales de barangay sa mga residentes na aroaldaw nagbabagsak nin basura.\nAn aksyon kan ciudad nagpasar nin ordinansa na binabawalan an mga bakong residentes kan ciudad na gibohon apunan nin basura an Naga, sabi ni Consejal Antonio Beltran asin ex-officio member sa Sangguniang Panlungsod na nagrerepresentar kan Liga ng mga Barangay.\nSaiyang pinangenotan an pagpasar kan ordinansa na may titulong ‘’An ordinance prohibiting non-residentes of the City of Naga from disposing their domestic waste into any portion of the territorial jurisdiction of Naga City and providing penalties for violations thereof’’.\nSinabi ni Consejal Beltran na Joint and collective motion an ordinansa asin pirma nalang ni Alcalde Nelson Legacion tanganing iimplementar alagad papadarahan nin kopya kan ordinansa an pagtaraid na LGUs.\nSa ordinansa dai naman pigbuyagyag kun anong mga banwaan an mga nag-aapon nin basura sa ciudad.\nMa-imponer nin penalidad an City Hall base sa ordinansa, sa premirong pagbalga cantidad P2,000.00; sa ika-duwang pagbalga P3,000.00; asin sa ika-tolong veces nang pagbalga cantidad P5,000.00 asin sagcod na malaom sa carcel depende sa diskreasyon kan corte.\nMAAGAHON PIGBABAGSAK AN MGA BASURA\nSi Beltran, Punong Barangay kan Bagumbayan Norte, Ciudad nin Naga nag-osipon pa sa Bicol Mail permi siyang nagbabangon dawa alanganin nin oras puon ala una nin maagahon sagcod alas tres nin maagahon sagcod nagkapera nang veces niyang inabotan nganing pakiulayan na magpundo na pag-bagsak nin dagman na basura sa linderos kan ciudad.\nPerang taon nang ginigibong bagsakan nin basura an ciudad alagad sa ngonian dai na sinda makakalibre sa caso, sabi pa sa patanid ni Beltran.\nSaro sa lugar na nasikop niya si nag-aapon nin basura sa Queborac, Bagumbayan hali pa sa Canaman asin Camaligan, Camarines Sur.\nPinakiulayan niya na pumundo na magbagsak nin basura sa laog kan ciudad alagad an simbag sa saiya na nagbabayad man sinda nin buhis huli ta digdi sa Naga nagsasaog.\nHinahanapan nin ordinansa an Punong Barangay kan pasaway na persona. Huli kaini, igwa nang ordinansa an City Hall nganing estrictong iimplementar asin dakopon an masinutil, sabi pa.\nDinagdag pa ni Beltran kabali sa mga lugar na ginigibong tambakan nin basura iyo an linderos kan Abella, Mabulo, Tabuco asin sa Cockbill sakop kan barangay San Felipe.\nKADAKLI KAN LGUs NADIDIFICILAN MAG-IMPLEMENTAR KAN RA 9003\nPuon pa kan taon 2001 igwa nang dapat na sunodon an LGUs na Acta Republica 9003 o mas midbid sa ‘’Ecologial Solid Waste Management Act of 2001 alagad kadakli kan ibang mga lokal na gobierno nadidificilan iimplementar kan ley.\nAn City Hall igwa nang sanitary land fill sa barangay San Isidro na naging operational pa sana kan Agosto 2019.\nSi Engr. Joel Martin, jefe kan Solid Waste Management Office nagsabi saindang estrictong pig-iimplementar an ‘’No segregation, no collection policy’’ nganing dai mapano tolos an sanitary land fill.\nAlagad an toneladang basura hali sa pagtaraig na banwaan kan ciudad haralo na dai man tatao magsunod kan pagsuhay kan nalalapa asin dai nalalapang basura. (dpa)


Home / Bato / Camarines Sur / Naga City / 1 NPA gadan sa encounter sa Bato, CSur\n1 NPA gadan sa encounter sa Bato, CSur\nBicol Standard Newspaper Monday, January 28, 2019 Bato, Camarines Sur, Naga City\nNAGA CITY (Bicol Standard)-- Nagka sabatan na naman an mga miembros kan 83 IB asin an carculadong 10ng miembros kan CPP -NPA sa Brgy. Payak, Bato, Camarines Sur kasubagong alas 4:20 nin hapon, Enero 28.\nSegun sa enot na despacho kan bareta, sarong (1) miembro kan NPA na dai bisto an pangaran an nagadan sa ralaban asin 1ng M16 na riple, backpacks na may laog nin mga personal na gamit an nakua kan mga soldados sa pinangyarihan kan baradilan.\nMayo nin casualty sa lado kan gobierno.\nNag conducir man guiraray nin hot pursuit operation an mga soldados, para lapagon an ibang nagdudurulag na rebelde, sabi pa sa report.\n1 NPA gadan sa encounter sa Bato, CSur Reviewed by Bicol Standard Newspaper on Monday, January 28, 2019 Rating: 5


Tabangan an mga Aki na Maaraman Kun Ano Talaga an Importanteng mga Bagay sa Buhay\nAno an nagin problema kan tawong ini?\nMAY sarong lalaki na nagduman ki Jesus sarong aldaw. Aram nia na madonongon si Jesus, kaya an sabi nia ki Jesus: ‘Paratokdo, sabihi man an tugang ko na tawan ako kan ibang rogaring nia.’ Sa paghona kan lalaki maninigo na mapasaiya an iba kaiyan.\nKun ika si Jesus, ano daw an sasabihon mo?— Naheling ni Jesus na may problema an lalaki. Alagad an problema bako na kaipuhan nia an yaon sa tugang nia. An problema kan lalaki iyo na dai nia aram kun ano an talagang importante sa buhay.\nIsip-isipon niato ini. Ano an maninigo na magin pinakaimportante sa sato? Maninigo daw na iyan an pagkaigwa nin magagayon na kawatan, bagong bado, o mga arog kaiyan?— Bako, igwa nin mas importante pa dian. Asin ini an leksion na gustong itokdo ni Jesus. Kaya nag-estorya sia manongod sa sarong tawo na nakalingaw sa Dios. Gusto mo daw iyan na madangog?—\nMayamanon an tawong ini. May sadiri siang mga daga asin tambobong. Magayonon an tubo kan mga pananom nia. Dai na magkaigo sa mga tambobong nia an gabos na inaani nia. Kaya, ano daw an gigibohon nia? Bueno, an sabi nia sa sadiri nia: ‘Gagabaon ko an sakong mga tambobong asin matogdok ako nin mas darakula. Dangan titiponon ko an gabos kong inani asin an gabos kong marahay na bagay sa bagong mga tambobong na ini.’\nAn paghona kan tawong mayaman ini an madonong na gibohon. An paghona nia madonongon sia ta nakatipon sia nin kadakol na bagay. An sabi nia sa sadiri nia: ‘Kadakol ko nang tipon na marahay na mga bagay. Igo na iyan sa sako sa laog nin dakol na taon. Kaya ngonyan puede na akong magrelaks. Makakan ako, mainom, asin magpapasiramsiram.’ Alagad may sala sa kaisipan kan tawong mayaman. Aram mo daw kun ano iyan?— An iniisip nia sana an sadiri nia asin an sadiri niang kasiraman. Nalingawan nia an Dios.\nAno an iniisip kan tawong mayaman na ini?\nKaya kinaolay nin Dios an tawong mayaman. Sabi nia: ‘Ikang rungaw. Magagadan ka ngonyan na banggi. Ngonyan mapapa kiisay an mga bagay na tinipon mo?’ Magagamit daw kan tawong mayaman an mga bagay na iyan pagkagadan nia?— Dai, mapapasa iba iyan. Sabi ni Jesus: “Siring an nangyayari sa tawo na nagtitipon nin kayamanan para sa saiya man sana alagad bakong mayaman sa Dios.”—Lucas 12:13-21.\nHabo mong magin kapareho kan tawong mayaman na idto, bako daw?— An prinsipal na katuyohan nia sa buhay magkamit nin materyal na mga bagay. Sala iyan. Gusto nia pirme nin mas dakol pa. Alagad bako siang “mayaman sa Dios.”\nAn dakol na tawo kapareho kan tawong mayaman na idto. Gusto ninda pirme nin mas dakol pa. Alagad ini puedeng magbunga nin dakulang mga problema. Halimbawa, may mga kawatan ka, bako daw?— Ano an nagkapira sa mga kawatan mo? Sabihan daw sako.— Paano kun an saro sa mga katood mo may bola o munyeka o iba pang kawatan na mayo ka? Tama daw na pagmaigotan mo na pabakalon kaiyan an mga magurang mo?—\nTibaad may mga beses na garo baga importanteng marhay an sarong kawatan. Alagad ano an nangyayari dian paghaloyhaloy?— Naluluma iyan. Tibaad mapasa iyan, asin habo mo na ngani kaiyan. An totoo, igwa ka nin sarong bagay na mas mahalagang marhay kisa mga kawatan. Aram mo daw kun ano iyan?—\nAno an nasa saimo na mas mahalagang marhay kisa mga kawatan?\nIyan an saimong buhay. Importanteng marhay an saimong buhay ta kun mayo iyan, mayo kang magigibo. Alagad an saimong buhay depende sa paggibo kan nakapaoogma sa Dios, bako daw?— Kaya dai niato pag-arogon an rungaw na tawong mayaman na nakalingaw sa Dios.\nBako sanang mga aki an tibaad gumibo nin rungaw na mga bagay arog kan tawong mayaman. An dakol na nasa edad na iyo man. An nagkapira sa sainda pirmeng gusto nin mas dakol pa kisa yaon na sa sainda. Tibaad igwa na sinda nin kakanon para sa aldaw na ini, gubing na isusulot, asin iistaran. Alagad gusto ninda nin mas dakol pa. Gusto ninda nin kadakol na bado. Asin gusto ninda nin mas darakulang harong. An mga bagay na ini mahal. Kaya nagtatrabaho sinda nin maigot tanganing makakua nin dakol na kuarta. Asin mientras na mas dakol an kuartang nakukua ninda, mas dakol pa an gusto ninda.\nMay mga nasa edad na na nagigin sibot-sibot sa paghanap nin kuarta kaya mayo na sinda nin panahon na makaibaiba an saindang pamilya. Asin mayo na sinda nin panahon para sa Dios. Mapagdadanay daw sindang buhay kan saindang kuarta?— Dai. Magagamit daw ninda an saindang kuarta pagkagadan ninda?— Dai. Ini huli ta mayo na lamang nin magigibo an mga gadan.—Eclesiastes 9:5, 10.\nNangangahulogan daw ini na sala na magkaigwa nin kuarta?— Bako. Ikinakabakal niato nin kakanon asin gubing an kuarta. Sinasabi kan Biblia na iyan sarong proteksion. (Eclesiastes 7:12) Alagad kun kita namomoot sa kuarta, magkakaproblema kita. Magigin kapareho kita kan rungaw na tawong mayaman na nagtipon nin mga kayamanan para sa saiya man sana asin bakong mayaman sa Dios.\nAno an boot sabihon kan pagigin mayaman sa Dios?— Iyan nangangahulogan na enoton an Dios sa satong buhay. May mga nagsasabi na nagtutubod sinda sa Dios. An paghona ninda pagtubod sana an kaipuhan. Alagad talaga daw na mayaman sinda sa Dios?— Bako, kapareho sinda kan tawong mayaman na nakalingaw sa Dios.\nNungka na nalingawan ni Jesus an saiyang Ama sa langit. Dai sia naghingoa na makakua nin kadakol na kuarta. Asin mayo sia nin kadakol na materyal na bagay. Aram ni Jesus kun ano an talagang importante sa buhay. Aram mo daw kun ano iyan?— Iyan an pagigin mayaman sa Dios.\nAno an ginigibo kan aking ini na talagang importante?\nPaano daw kita magigin mayaman sa Dios?— Puede kitang magin mayaman sa Dios paagi sa paggibo kan nakapaoogma sa saiya. Sabi ni Jesus: “Danay kong ginigibo an mga bagay na nakapaoogma sa saiya.” (Juan 8:29) Naoogma an Dios kun ginigibo niato an gusto niang gibohon niato. Ngonyan, ano daw an mga bagay na magigibo mo tanganing mapaogma an Dios?— Iyo, puede kang magbasa kan Biblia, mag-atender sa Kristianong mga pagtiripon, mamibi sa Dios, asin tumabang sa iba na makanood manongod sa saiya. An mga iyan an talagang pinakaimportanteng mga bagay sa buhay.\nHuli ta si Jesus mayaman sa Dios, inataman sia ni Jehova. Tinawan nia si Jesus kan balos na mabuhay sagkod lamang. Kun kapareho kita ni Jesus, mamomotan man kita asin aatamanon man kita ni Jehova. Kaya logod na kita magin kapareho ni Jesus asin nungka na magin kapareho kan tawong mayaman na nakalingaw sa Dios.\nUya an nagkapirang teksto sa Biblia na nagpapaheling kun paano magkakaigwa kan tamang punto de vista sa materyal na mga bagay: Talinhaga 23:4; 28:20; 1 Timoteo 6:6-10; asin Hebreo 13:5.\nSinimbag an Hapot nin Mayaman na Hoben na Tagapamahala\nTaano ta sinabi ni Jesus na mas pasil pa na makalusot an kamelyo sa labot nin dagom na pantahi kisa makalaog sa Kahadian nin Diyos an tawong mayaman?\nI-share I-share Ano an Talagang Importante?\nNakamtan ni Cameron an Pinakamaugmang Buhay


Siisay si Gog nin Magog? | Pag-aadalan\nBASAHON SA Acholi Albanian Aleman Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik Español Estonian Fijian Finnish Georgian Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hungarian Icelandic Igbo Iloko Indonesian Ingles Isoko Italiano Kannada Kazakh Kikamba Kikaonde Kikuyu Kinyarwanda Kirghiz Kiribati Kirundi Kongo Koreano Krio Latvian Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Mauritian Creole Maya Mixe Mongolian Ndebele (Zimbabwe) Nepali Norwegian Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Punjabi Quechua (Bolivia) Quichua (Imbabura) Romanian Runyankore Ruso Samoan Sango Serbian Serbian (Roman) Seychelles Creole Shona Sidama Silozi Sinhala Slovak Slovenian Sranantongo Swahili Swahili (Congo) Swedish Tagalog Tajiki Tamil Tatar Telugu Thai Tigrinya Tiv Tshiluba Turkish Turkmen Turkmen (Cyrillic) Tuvaluan Tzotzil Ukrainian Urdu Uzbek Vietnamese Wallisian Waray-Waray Wolaita Yoruba Zande Zapotec (Isthmus)\nSa laog nin dakul na taon, ipinapaliwanag sa satong mga publikasyon na an Gog nin Magog iyo an pangaran na itinao ki Satanas na Diyablo pagkatapos siyang palayason sa langit. An paliwanag na ini basado sa sinasabi kan libro nin Kapahayagan na si Satanas na Diyablo iyo an manginginot sa pambilog na kinaban na pagsalakay sa banwaan nin Diyos. (Kap. 12:1-17) Kaya hinuna kaidto na an Gog saro pang makahulang pangaran ni Satanas.\nPero, may importanteng mga hapot na minalataw kun dapit sa paliwanag na iyan. Taano? Pag-isipan ini: Mapadapit sa panahon na madadaog si Gog, sinabi ni Jehova sa saiya: ‘Itinao takang magin kakanon sa gabos na gamgam, asin sa gabos na bagay na naglalayog, asin sa gabos na hayop sa kahiwasan.’ (Ezeq. 39:4) Dangan, sinabi pa ni Jehova: ‘Sa panahon na idto, tatawan ko an Gog sa Israel nin lugar na magigin lulubngan. Diyan ninda ilulubong an Gog asin an bilog niyang [kaburunyugan].’ (Ezeq. 39:11) Pero, paano makakakan kan ‘gamgam asin mga hayop sa kahiwasan’ an sarong espiritung linalang? Paano si Satanas matatawan nin ‘lugar na magigin lulubngan’ sa daga? Malinaw na sinasabi kan Bibliya na si Satanas ihuhulog sa bûngaw sa laog nin 1,000 taon, dai siya kakakanon o ilulubong.—Kap. 20:1, 2.\nSinasabi sa sato na sa katapusan kan 1,000 taon, bubutasan si Satanas sa bûngaw, dangan ‘maluwas siya sa pagdaya sa mga nasyon na nasa apat na kanto nin daga, an Gog asin Magog, tanganing tipunon sinda sa ralaban.’ (Kap. 20:8) Pero paano madadaya ni Satanas si Gog kun siya mismo si Gog? Kaya, bako si Satanas an “Gog” na sinasambit sa hula sa libro nin Ezequiel o sa Kapahayagan.\nKaya, siisay man nanggad si Gog nin Magog? Tanganing masimbag an hapot na iyan, kaipuhan niyatong siyasaton an Kasuratan tanganing maaraman kun siisay an masalakay sa banwaan nin Diyos. Bako sanang pagsalakay ni ‘Gog nin Magog’ an sinasambit sa Bibliya kundi pati an pagsalakay kan ‘hadi kan amihanan’ asin kan ‘mga hadi sa daga.’ (Ezeq. 38:2, 10-13; Dan. 11:40, 44, 45; Kap. 17:14; 19:19) Magkakalain daw na pagsalakay an mga ini? Garo bako. Posibleng saro sanang pagsalakay an sinasambit kan Bibliya pero magkakalain sana an apod sa mga ini. Taano ta iyan an maikokongklusyon ta? Huling sinasabi sa sato kan Kasuratan na an gabos na nasyon sa daga mapapalabot sa pangultimong pagsalakay na ini na iyo an magigin dahilan kan giyera nin Armagedon.—Kap. 16:14, 16.\nKun pagkukumpararon ta an mga tekstong ini dapit sa pangultimong pagsalakay sa banwaan nin Diyos, magigin malinaw na an pangaran na Gog nin Magog nanunungod, bako ki Satanas, kundi sa koalisyon nin mga nasyon. An koalisyon daw na ini panginginutan kan piguratibong ‘hadi kan amihanan’? Dai ta masisigurado. Pero an ideyang iyan garo baga kauyon kan sinabi ni Jehova mapadapit ki Gog: ‘Maabot kang hali sa saimong lugar, sa amihanan, ika asin an dakul na banwaan na kaibanan mo, sinda gabos mga nangangabayo, dakulang katiripunan asin mapangyaring hukbo.’—Ezeq. 38:6, 15.\nKaagid kaiyan, si propeta Daniel, na kakontemporanyo ni Ezequiel, nagsabi dapit sa hadi kan amihanan: ‘An bareta na hali sa subangan asin sa amihanan makakapahandal sa saiya; asin maluwas siyang may dakulang kabangisan sa paggaba asin paggadan sa dakul. Asin itutugdok niya an mga harong kan saiyang palasyo sa tahaw kan mga kadagatan, sa bukid na mamuraway kan santuwaryo; asin maabot siya sagkod sa saiyang kasagkudan, asin dai nin matabang sa saiya.’ (Dan. 11:44, 45) Malinaw na kaagid ini kan sinabi sa libro nin Ezequiel manungod sa gigibuhon ni Gog.—Ezeq. 38:8-12, 16.\nAno an sunod na mangyayari huli sa pangultimong pagsalakay na ini? Sinasabi sa sato ni Daniel: ‘Sa panahon na idto matindog [sa Armagedon] si Miguel [si Jesu-Cristo], na dakulang prinsipe na yaon sa tampi kan mga aking lalaki kan saimong banwaan [puon kan 1914], asin magigin panahon nin kahurasaan [an dakulang kahurasaan], na dai pa nangyari sagkod sa nagkaigwa nin tawo. Alagad sa panahon na iyan itatao [o, makakaligtas] an saimong banwaan, an gabos na nakasurat sa libro.’ (Dan. 12:1) An paghiro na ini ni Jesus, na representante nin Diyos, ilinadawan man sa Kapahayagan 19:11-21.\nPero, siisay an sinasambit na ‘Gog asin Magog’ sa Kapahayagan 20:8? Ini an mga marebelde ki Jehova asin masalakay sa saiyang banwaan sa panahon kan pangultimong pagbalo sa katapusan kan 1,000 taon. Magkakaigwa sinda kan mapanggadan na kaisipan na arog kan ki ‘Gog nin Magog,’ an mga nasyon na masalakay sa banwaan nin Diyos sa katapusan kan dakulang kahurasaan. Pareho an kaaabtan kan duwang grupo ini—daing sagkod na kagadanan! (Kap. 19:20, 21; 20:9) Kaya, angay sanang apudon an mga rebeldeng iyan sa katapusan kan Milenyo na ‘Gog asin Magog.’\nBilang maigot na mga estudyante kan Tataramon nin Diyos, hinahalat-halat nanggad niyatong maaraman kun siisay an magigin ‘hadi kan amihanan’ sa maabot na panahon. Pero dawa siisay man an manginot sa koalisyon na ini nin mga nasyon, duwang bagay an sigurado kita: (1) Madadaog asin lalaglagon si Gog nin Magog saka an saiyang mga hukbo; asin (2) ililigtas kan satong namamahalang Hadi, si Jesu-Cristo, an banwaan nin Diyos asin gigiyahan sinda pasiring sa bagong kinaban na pano nin katuninungan asin katiwasayan.—Kap. 7:14-17.


Home / Bicol / Bicol News / Camarines Sur / News / Tinambac / 14ng pasahero sa jeep na nahulog sa Tinambac, salbado na\n14ng pasahero sa jeep na nahulog sa Tinambac, salbado na\nBicol Standard Newspaper Saturday, November 17, 2018 Bicol, Bicol News, Camarines Sur, News, Tinambac\nTINAMBAC, CSur - Binasol ni Municipal Councilor Jonas Soltes an Department of Public Works and Highways (DPWH) sa saindang kapabayaan na pakarayon an tulay na mina konektar sa Brgy. Binalay asin Brgy. Olag Pequeno, sa banwaan na ini, na iyo na rason sa aksidente na nagresulta sa pagkahulog kan pampasaherong jeep sa tulay.\nSegun sa report, 14ng pasahero an biktima sa aksidente, sabi ni Lance Dexter Baloyo na saro sa mga biktima.\nIpinahayag ni Baloyo na mantang nagdadalagan an pampasaherong jeep, bigla na sanang napondo an makina kan awto mientras na nagbabaktas sa tulay, na patukad sa Brgy. Binalay asin Brgy. Olag Pequeno.\nHuli kan pag pondo kan makina, naghuros pa-atras an awto sagkod na mawaran nin kontrol an driver kaya nahulog sa sapa an vehiculo.\nNagluluwas sa bareta na bako ini an primerong aksidente na nangyari sa lugar, nin huli ta pira nang tawo an binawian nin buhay, sa mga kapareyong aksidente sa lugar.\nMay plano an Sangguniang Bayan kan banwaan na ini na imbitaran guiraray an representante kan DPWH sa Partido tangani na maaraman kun igwa nin plano an sinambit na ahensiya sa paghiraray kan peligrosong tulay.\n14ng pasahero sa jeep na nahulog sa Tinambac, salbado na Reviewed by Bicol Standard Newspaper on Saturday, November 17, 2018 Rating: 5


Introduksiyon sa Seksiyon 6 | Mga Leksiyon sa Bibliya Para sa mga Aki\nBASAHON SA Acholi Afrikaans Albanian Aleman American Sign Language Amharic Arabic Armenian Azerbaijani Azerbaijani (Cyrillic) Basque Bassa (Cameroon) Batak (Karo) Bicol Bislama Boulou Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Croatian Czech Dangme Danish Dutch Ecuadorian Sign Language Edo Efik Español Estonian Ewe Fijian Finnish Fon Ga Galician Garifuna Georgian German Sign Language Griego Guarani Gun Haitian Creole Hausa Herero Hiligaynon Hindi Hmong (White) Hungarian Iban Ibinda Igbo Iloko Indonesian Ingles Irish Isoko Italian Sign Language Italiano Kabiye Kabuverdianu Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Koreano Kwangali Kwanyama Latvian Lhukonzo Lingala Lithuanian Lomwe Low German Luganda Luo Macedonian Macua Malagasy Malay Malayalam Mam Marathi Maya Mazatec (Huautla) Mexican Sign Language Mixe Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyungwe Nzema Okpe Ossetian Otetela Pangasinan Pidgin (Cameroon) Polish Ponapean Portuguese Portuguese (Portugal) Pranses Punjabi Quechua (Ancash) Quechua (Ayacucho) Quechua (Cuzco) Quiche Quichua (Chimborazo) Quichua (Imbabura) Romanian Ruso Samoan Sango Sena Sepedi Serbian Serbian (Roman) Sesotho (South Africa) Setswana Seychelles Creole Shona Sinhala Slovak Slovenian Sranantongo Sunda Swahili Swati Swedish Tagalog Tahitian Tamil Tandroy Tarascan Tatar Telugu Thai Tiv Tojolabal Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Valencian Venda Vezo Vietnamese Waray-Waray Wayuunaiki Wolaita Xhosa Yoruba Zapotec (Lachiguiri) Zulu\nKan makaabot man giraray sa Dagang Panuga an mga Israelita, an tabernakulo an nagin sentro nin tunay na pagsamba duman. Itinukdo kan mga saserdote an Katugunan, asin giniyahan kan mga hukom an nasyon. Ipapahiling sa seksiyon na ini na puwedeng magkaigwa nin dakulang epekto sa iba an mga desisyon asin paggawi nin saro. An kada Israelita igwang personal na paninimbagan ki Jehova asin sa saindang kapwa. Ipaliwanag an nagin marahay na impluwensiya ni Debora, Noemi, Josue, Hana, aking babayi ni Jefte, asin ni Samuel sa mga tawong nakapalibot sainda. Iduon na maski an mga bakong Israelita arog ni Rahab, Ruth, Jael, asin an mga Gibeonita, kuminampi sa mga Israelita dahil aram nindang sinusurog nin Diyos an mga Israelita.\nMGA IMPORTANTENG MANUNUDAN\nGinamit ni Jehova an mga hukom para iligtas an saiyang banwaan paagi sa mga milagro\nTinatawan nin balos an mga maimbod, hoben man o gurang, dahil sa saindang lubos na pagtitiwala ki Jehova\nMayong pinapaburan an Diyos; inaako niya an mga may pagkamuot sa saiya asin naggigibo nin tama sain man sindang nasyon hali o ano man an kamugtakan ninda\nSA SEKSIYON NA INI\nTinawan ni Jehova si Josue nin mga instruksiyon na makakatabang man sato ngunyan.\nNagkarurumpag an mga lanob kan Jerico. Pero dai nagaba an harong ni Rahab dawa nakatugdok iyan sa lanob.\nNamibi si Josue sa Diyos: ‘Aldaw, pumundo ka!’ Sinimbag daw iyan nin Diyos?\nPagkagadan ni Josue, mga diyos-diyosan na an sinamba kan mga Israelita. Nagin masakit an buhay ninda, pero natabangan sinda paagi ki Hukom Barak, ki propetisang si Debora, asin ki Jael na may taldok na pantolda!\nNagduman sa Israel an duwang babayi na pareho nang balo. Si Ruth, an saro sa duwa, nagtrabaho sa uma kun sain nahiling ni Boaz an marahay na mga kuwalidad niya.\nPakatapos na pasakitan kan mga Midianita an Israel, nakimahirak sinda ki Jehova para sa tabang. Paano nadaog kan sadit na hukbo ni Gideon an 135,000 na kalaban?\nIniba ni Elkana si Hana, Penina, asin an pamilya sa tabernakulo na nasa Shilo para sumamba. Duman, namibi si Hana na magkaaki siya nin lalaki. Mayo pang sarong taon, ipinangaki niya si Samuel!\nAno an ipinangako ni Jefte, asin taano ta nangako siya kaiyan? Ano an sinabi kan aking babayi ni Jefte manungod sa pangako kan saiyang ama?\nMga saserdote sa tabernakulo an duwang aking lalaki kan Halangkaw na Saserdoteng si Eli, pero dai ninda sinusunod an mga tugon nin Diyos. Naiiba an aking si Samuel, tapos nakipag-ulay saiya si Jehova.\nGinibo nin Diyos na magin makusugon si Samson para labanan an mga Filisteo, pero kan makagibo si Samson nin salang desisyon, nadakop siya kan mga Filisteo.


NFA huhobaan trabajo\nPili, Camarines Sur – Huhobaan na nin regulatory function an National Food Authority (NFA) sa pag-isyu nin licenciya, pagmonitor sa presyo kan bagas sa mga mercado asin mayo nang mangyayaring pagsuplay ninda nin bagas sa rice retailers envez an saindang trabajo iyo an pagsaray nin bagas na binabakal ninda sa paraoma na maagi sa subasta.\nKulang na sanang apod sa sinda bilang bodegero, ginatos na mga empleado an hahaklason sa serbisyo huli kan pagkaka-aprobar kan Rice Tarrification na saro nang ley matapos pirmahan ni Presidente Rodrigo Duterte an Senate Bill 1998, sabi ni Provincial Manager Alan Sabaybay kan NFA Camarines Sur.\nHahalion na an pagpabakal ninda nin baratong presyo kan bagas sa mga lokal na gobierno, Department of Social Welfare and Development (DSWD), sa mga hospital kan gobierno asin sa BJMP.\nSinabi pa ni Sabaybay, an magiging stock nindang bagas para sa food security na gagamiton encaso igwang calamidad asin sa iba pang pangangaipo kan gobierno.\nHuli kan bagong ley mayo na sa poder kan gobierno an pag-angkat nin imported rice envez itatao na sa mga pribadong negosyantes na iyo na an magdidikta kan presyo kan bagas sa mga mercado.\nAn grupo nin mga empleados kan NFA haling rehiyon uno hasta cinco naglansar pa nin protesta sa Mendiola, Manila kan Febrero 14 nganing huroton ki Presidente Duterte na ibasura an Rice Tarrification Bill mantang ciertong apektado an sektor nin paraoma asin an empleados kan ahencia alagad dai dinangog.\nAn Department of Trade and Industry (DTI) nagpaliwanag man na an ley iyo an simbag sa problema sa pagkulang kulang nin stock nin bagas sa bilog na nasyon.\nSaindang pig-oorgulyo an probisyon kan ley na makakatabang sa paraoma an pigtagamang P10 bilyon bilang rice comprehensive enhancement fund.\nSa irarum kan Rice Tarrification Law, matatawan buelo kan gobierno an unlimited rice importation sa mga pribadong sektor karibay kan 35 por cientong tarifa cada shipment.\nSinabi pa na bako lang paraoma an makikinabang envez an Filipino huli ta maresulta sa pagbarato kan presyo nin bagas sa mga mercado. (DPAureus)


Dai Magtugot na Maulang sa Pagkamit nin Kamurawayan | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hebreo Hiligaynon Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kazakh Kikuyu Kinyarwanda Kirghiz Koreano Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Wayuunaiki Wolaita Xhosa Yoruba Zande Zulu\n“An mapakumbaba sa espiritu mag-aako nin kamurawayan.”—PROVERBIO 29:23, An Banal na Biblia.\nAnong kamurawayan an puwede tang maako hali sa Diyos?\nAno an puwedeng makaulang sa sato sa pagkamit nin kamurawayan?\nPaanong an satong pakatagal puwedeng mangahulugan nin kamurawayan sa iba?\n1, 2. (a) Sa ano nanunungod an mga termino sa orihinal na lengguwahe para sa “kamurawayan”? (b) Anong mga hapot an pag-uulayan ta sa artikulong ini?\nKUN nadadangog mo an tataramon na “kamurawayan,” ano an minasabong sa isip mo? An kahanga-hangang kagayunan kan mga linalang? (Sal. 19:1) An pag-umaw daw asin kamurawayan na itinatao sa mga tawong may dakulang kayamanan, kadunungan, o kapangganahan sa buhay? Sa Kasuratan, an mga termino sa orihinal na lengguwahe para sa “kamurawayan” may kahulugan na pagigin magabat. Kan suanoy na mga panahon—kan an kuwarta gibo sa mahahalagang marhay na metal—an mas magabat na sinsilyo mas makantidad. An mga tataramon na ginagamit tanganing ikapahayag an ideya nin pagigin magabat nagkaigwa nin piguratibong kahulugan na ipinapanungod sa sarong bagay na may dakulang halaga, makangangalas, o kahangahanga.\n2 Tibaad hanga kitang marhay sa kapangyarihan, posisyon, o reputasyon nin iba, pero ano an hinahanap nin Diyos sa mga tawo? An totoo, sinambit sa Kasuratan an kamurawayan na itinatao nin Diyos sa mga tawo. Halimbawa, an Talinhaga 22:4 (NW) nagsasabi: “An bunga nin kapakumbabaan asin pagkatakot ki Jehova kayamanan asin kamurawayan patin buhay.” Asin an disipulong si Santiago nagsurat: ‘Magpakumbaba kamo sa atubang nin Kagurangnan, asin papalangkawon niya kamo.’ (Sant. 4:10) Ano an kamurawayan na itinatao ni Jehova sa mga tawo? Ano an puwedeng makaulang sa sato sa pagkamit kaiyan? Asin paano ta matatabangan an iba na magkamit kan kamurawayan na ini?\n3-5. Paano kita tinatawan ni Jehova nin kamurawayan?\n3 Ipinahayag kan salmista an saiyang kumpiyansa na kakaputan siya ni Jehova sa tuong kamot asin dadarahon sa tunay na kamurawayan. (Basahon an Salmo 73:23, 24.) Paano ini ginigibo ni Jehova? Dinadara ni Jehova sa kamurawayan an mapakumbabang mga lingkod niya paagi sa pagtao nin onra sa sainda sa dakul na paagi. Binebendisyunan niya sinda nin pakasabot sa saiyang kabutan. (1 Cor. 2:7) An mga nagdadangog sa tataramon niya asin nagsusunod sa saiya tinatawan niya nin onra na magkaigwa nin dayupot na personal na relasyon sa saiya.—Sant. 4:8.\n4 Ipinagkatiwala man ni Jehova sa mga lingkod niya an mamuraway na kayamanan kan Kristiyanong ministeryo. (2 Cor. 4:1, 7) Asin an ministeryong ini nagbubunga nin kamurawayan. Sa mga naggagamit kan saindang pribilehiyo nin paglilingkod tanganing umawon siya asin makinabang an iba, si Jehova nanunuga: “Papamurawayon ko an nagpapamuraway sako.” (1 Sam. 2:30, An Banal na Biblia) Tinatawan sinda ni Jehova nin onra paagi sa pagtao sa sainda nin marahay na ngaran, asin posibleng marhay na igwa sinda nin marahay na dangog sa iba pang lingkod nin Diyos.—Tal. 11:16; 22:1.\n5 Kumusta man an magigin puturo kan mga ‘nananarig ki Jehova asin nag-uutob kan saiyang dalan’? Sinda pinanugaan: ‘Papahalangkawon kamo ni Jehova na manunod [magmana] kan daga. Kun tatapuson na niya an mga parakasala, [mahihiling] nindo iyan.’ (Sal. 37:34) Inaantisipar nindang makamtan an daing kaagid na onra na mag-ako nin buhay na daing katapusan.—Sal. 37:29.\n‘DAI AKO NAG-AAKO NIN KAUMAWAN HALI SA MGA TAWO’\n6, 7. Taano ta dakul an habong magtubod ki Jesus?\n6 Ano an puwedeng makaulang sa sato sa pagkamit kan kamurawayan na andam na itao sa sato ni Jehova? An saro iyo an pagtao nin sobrang importansiya sa mga opinyon kan mga mayong marahay na relasyon sa Diyos. Isip-isipa an isinurat ni apostol Juan mapadapit sa nagkapirang nasa awtoridad kan panahon ni Jesus: ‘Balakid sa mga puon an nagturubod ki Jesus, alagad huli sa mga Fariseo dai sinda nagpahayag, tanganing dai sinda pahalion sa sinagoga; huli ta sinda namuot pa nin urog sa kamurawayan nin mga tawo kisa kamurawayan nin Diyos.’ (Juan 12:42, 43) Mas marahay kutana kun an mga namamahalang idto dai nagtao nin sobrang importansiya sa iisipon kan mga Fariseo.\n7 Sa kapinunan kan saiyang ministeryo, malinaw nang sinabi ni Jesus kun taano ta dakul an dai maako asin matubod sa saiya. (Basahon an Juan 5:39-44.) Dakul na siglo nang inaantisipar kan nasyon nin Israel an pag-abot kan Mesiyas. Kan punan ni Jesus an pagtutukdo, posibleng narealisar kan nagkapirang indibiduwal base sa hula ni Daniel na uminabot na an itinalaan na panahon kan paglataw kan Cristo. Pirang bulan bago kaini kan nagpuon na maghulit si Juan na Bautisador, dakul an naghahapot ‘kun baga siya iyo an Cristo.’ (Luc. 3:15) Ngunyan nagtutukdo sa tahaw ninda an haloy nang hinahalat na Mesiyas. Pero dai siya inako kan mga may dakul na aram sa Ley. Sinabi ni Jesus an dahilan kan hinapot niya sinda: ‘Paanong makapagtubod kamo, na kamo nag-aako kan kaumawan [hali sa kapwa] nindo tawo asin dai kamo naghahanap kan kamurawayan na hali sa kaiyo-iyohing Diyos?’\n8, 9. Gamit an ilustrasyon dapit sa liwanag, ipahiling kun paano puwedeng matahuban kan kamurawayan na hali sa tawo an kamurawayan na hali sa Diyos.\n8 Mas masasabutan ta kun paano puwedeng matahuban kan kamurawayan na hali sa tawo an kamurawayan na hali sa Diyos kun ikukumparar ta sa liwanag an kamurawayan. An satong maliwanag na uniberso pano nin kamurawayan. Nagigirumduman mo daw kun kasuarin na banggi ka huring nagtingkalag sa daing panganuron na langit dangan nahihiling mo an rinibong bituon? Kahanga-hanga an ‘kamurawayan kan mga bituon.’ (1 Cor. 15:40, 41) Pero, kun yaon ka sa tinampo nin maliwanagon na siyudad, ano an mahihiling mo sa langit? Haros imposible nanggad na mahiling an liwanag kan harayuon na mga bituon huli sa mga ilaw kan siyudad! Ini daw huli ta an liwanag na hali sa mga tinampo, istadyum, asin edipisyo mas makusog o mas magayon kisa sa liwanag kan mga bituon? Dai! Nangyayari ini huling an mga ilaw kan siyudad mas harani sa sato asin nakakaulang sa pag-apresyar ta sa mga linalang ni Jehova. Tanganing mamasdan an kagayunan kan langit kun banggi, dapat tang rayuan o likayan an artipisyal na liwanag kan siyudad.\n9 Siring man, kun haranihon sa puso ta an salang klase nin kamurawayan, makakaulang iyan sa sato na apresyaron asin hanapon an nagdadanay na kamurawayan na andam na itao ni Jehova. Dakul an dai nag-aako kan mensahe kan Kahadian huling natatakot sinda sa tibaad isipon sa sainda kan mga kamidbid o kapamilya. Pero puwede daw makaapektar dawa sa dusay na mga lingkod nin Diyos an pagmawot na magkamit nin kamurawayan hali sa mga tawo? Ipamugtak na an sarong hoben na lalaki inasignaran na maghulit sa sarong lugar na dakulon an nakakabisto sa saiya pero dai pa siya midbid bilang saro sa Mga Saksi ni Jehova. Dai daw siya mahulit duman huli sa takot? O paano kun an saro tinutuya huli sa pagmamaigot na abuton an teokratikong mga pasuhan? Tutugutan daw niya an mga mayong malinaw na espirituwal na pakamansay na makaapektar sa mga desisyon niya sa buhay? O tibaad an sarong Kristiyano nakagibo nin magabat na kasalan. Itatago daw niya an pagkakasala huling natatakot siya na mawara an mga pribilehiyo niya sa kongregasyon o habo niyang masudya an mga inaasahan sa saiya kan mga mahal sa buhay? Kun an panginot sa saiya iyo na mapakarhay an relasyon niya ki Jehova, ‘aapudon niya an mga magurang,’ o elder, sa kongregasyon asin hahagadon an tabang ninda.—Basahon an Santiago 5:14-16.\n10. (a) Paano puwedeng makaapektar sa kaisipan ta an pagparahadit sa kun ano an iisipon sa sato kan iba? (b) Sa ano kita makakasiyerto kun kita magpapakumbaba?\n10 Tibaad nag-uuswag kita sa Kristiyanong pagkamaygurang pero tinatawan kita nin konseho nin sarong kapagtubod. Makakatabang sa sato an onesto niyang obserbasyon kun dai kita marason bilang pagdepensa huli sa amor propio, pagmawot na dai mapasupog, o tendensiya na ipangatanusan an satong ginigibo. O ipamugtak na ika asin an sarong kapagtubod may ginigibong proyekto. An pakikipagtabangan mo daw maaapektaran nin pagparaisip kun siisay an uumawon sa marahay mong mga ideya asin pagpapagal? Kun mapaatubang ka sa arin man sa mga sitwasyon na ini, makakasiyerto ka na “an mapakumbaba sa espiritu mag-aako nin kamurawayan.”—Prov. 29:23, An Banal na Biblia.\n11. Ano an maninigong nasa buot niyato kun kita kinokomendaran, asin taano?\n11 An mga paraataman asin an mga “naghihinguwang maabot” an siring na katungdan maninigo man na magmaan sa pagmawot na umawon nin mga tawo. (1 Tim. 3:1, NW; 1 Tes. 2:6) Ano an maninigong magin reaksiyon nin sarong brother kun siya sinserong kinomendaran huli sa marahay niyang ginibo? Siyempre, dai man siya matugdok nin monumento niya, arog kan ginibo ni Hading Saul. (1 Sam. 15:12) Pero, tulos daw niyang aadmitiron na an nagibo niya nagin posible sana huli sa dai na kutana maninigong kabuutan ni Jehova asin na an ano man na magigin kapangganahan pa niya nakadepende pa man giraray sa bendisyon saka tabang nin Diyos? (1 Ped. 4:11) An nasa buot niyato kun inuumaw kita naghahayag kun anong klaseng kamurawayan an minamawot ta.—Tal. 27:21.\n‘AN MGA HUROT KAN SAINDONG AMA IYO AN BUOT NINDONG GIBUHON’\n12. Ano an nakaulang sa nagkapirang Judio na magdangog ki Jesus?\n12 An saro pang bagay na puwedeng makaulang sa sato sa pagkamit nin kamurawayan na hali sa Diyos iyo an mga kamawutan ta. An salang mga kamawutan makakaulang talaga sa sato na dangugon an katotoohan. (Basahon an Juan 8:43-47.) Sinabihan ni Jesus an nagkapirang Judio na sinda dai nagdadangog sa mensahe niya huling ‘an mga hurot kan saindang ama, an Diyablo, iyo an buot nindang gibuhon.’\n13, 14. (a) Ano an sinasabi kan mga parasiyasat sa kun paano pinoproseso kan satong hutok an boses nin tawo? (b) Sa ano nakadepende an pagpili ta kun kiisay kita madangog?\n13 An minamawot niyato nakakaimpluwensiya sa kun ano an dadangugon ta. (2 Ped. 3:5) Dinisenyo kita ni Jehova na may pambihirang kakayahan na dai pag-intindihon an dai nagugustuhan na tanog. Pumundo nguna asin magkonsentrar kun pirang lain-lain na tanog an madadangog mo ngunyan mismo. Posibleng marhay na dai mo namamangnuhan kasubago an dakul sa mga ini. An limbic system kan saimong hutok nagtatabang sa saimo na magpokus sa sarong bagay mantang pinapagdanay an kakayahan mo na makadangog nin lain-lain na tanog. Pero nadiskobre kan mga parasiyasat na mas dipisil para sa hutok na masabutan an sinasabi kan mga tawong sarabay na nagtataram. Nangangahulugan ini na kun nakakadangog ka nin duwang tawo na sabay na nagtataram, kaipuhan kang magpili kun kiisay ka mapokus. An pagpili mo nakadepende sa kun siisay an gusto mong dangugon. An mga Judio na gustong gibuhon an mga hurot kan saindang ama, an Diyablo, dai nagdangog ki Jesus.\n14 Nakakadangog kita nin mga mensahe hali sa ‘harong nin kadunungan’ asin sa ‘harong nin kamangmangan.’ (Tal. 9:1-5, 13-17) An kadunungan sagkod kamangmangan padagos na nagkukurahaw sa sato, sabi ngani, kaya may pagpipilian kita. Kiisay kita madangog? An simbag nakadepende kun kiisay na kabutan an gusto tang gibuhon. An mga karnero ni Jesus nagdadangog sa tingog niya asin nagsusunod sa saiya. (Juan 10:16, 27) Sinda “nasa katotoohan.” (Juan 18:37) ‘Dai ninda midbid an tingog nin iba.’ (Juan 10:5) An siring na mga mapakumbaba nagkakamit nin kamurawayan.—Tal. 3:13, 16; 8:1, 18.\n“IYAN IYO AN SAINDONG KAMURAWAYAN”\n15. Paanong an mga kahurasaan ni Pablo nangahulugan nin “kamurawayan” sa iba?\n15 An satong pagmamaigot na gibuhon an kabutan ni Jehova makakatabang sa iba na magkamit nin kamurawayan. Sa kongregasyon sa Efeso, si Pablo nagsurat: ‘Hinahagad ko na kamo dai malunusan huli kan sakong mga kahurasaan manungod saindo, [huling] iyan iyo an saindong kamurawayan.’ (Efe. 3:13) Paanong an mga kahurasaan, o grabeng kasakitan, na inagihan ni Pablo nangahulugan nin “kamurawayan” sa mga taga Efeso? Sa pagigin andam ni Pablo na padagos na maglingkod sa sainda sa ibong kan mga pagbalo, ipinahiling niya sa sainda na an mga pribilehiyo ninda bilang mga Kristiyano iyo an pinakamahalaga. Kun nagsuko si Pablo kan nag-agi nin grabeng kasakitan, bako daw na posibleng isipon ninda na an saindang relasyon ki Jehova, ministeryo, asin paglaom bakong mahalaga? An pakatagal ni Pablo nagpamuraway sa Kristiyanismo asin nagpahiling na sulit an ano man na pagsakripisyo para sa pagigin disipulo.\n16. Anong kasakitan an inagihan ni Pablo sa Listra?\n16 Isip-isipa an epekto kan kaigutan asin pakatagal ni Pablo. An Guibo 14:19, 20 nagsasabi: ‘May nagdaratong na mga Judio hali sa Antioquia asin sa Iconio, asin pakasutsuti ninda kan kadaklan, ginapo ninda si Pablo asin ginuyod sa luwas kan banwa [nin Listra], ta sinda naghuna na siya gadan na. Alagad mantang an mga disipulo nagtitirindog sa palibot niya, siya nagbuhat asin naglaog sa banwa. Asin pagkaaga siya nagduman sa Derbe na kaiba si Bernabe.’ Imahinara na sana na sarong aldaw binayaan siya na haros gadan na, dangan kan suminunod na aldaw nagbaklay nin 100 kilometros, na mayo nin modernong transportasyon!\n17, 18. (a) Paano masasabi na maingat na sinundan ni Timoteo an pagsakit ni Pablo sa Listra? (b) Ano an epekto ki Timoteo kan pakatagal ni Pablo?\n17 Saro daw si Timoteo sa ‘mga disipulo’ na nagtarabang ki Pablo? Dai espesipikong sinasabi sa libro nin Guibo, pero posible iyan. Estudyari an sinabi ni Pablo sa ikaduwa niyang surat ki Timoteo: ‘Ika nagsunod sa sakong katukduan, gawi-gawi, mga nangyari sako sa Antioquia [pagpahali sa siyudad], sa Iconio [pagporbar na gapuon], sa Listra [paggapo], mga paglamag na sakong tinagal; asin sa gabos na iyan ilinigtas ako nin Kagurangnan.’—2 Tim. 3:10, 11; Gui. 13:50; 14:5, 19.\n18 Maingat na ‘sinundan’ ni Timoteo an mga pangyayaring iyan asin lubos niyang aram an pakatagal ni Pablo. Dakula an nagin epekto kaini sa isip ni Timoteo. Kan magdalaw si Pablo sa Listra, naaraman niya na si Timoteo sarong arugan na Kristiyano, asin ‘pinatotoohan kan mga tugang na nasa Listra asin Iconio na siya marahay.’ (Gui. 16:1, 2) Kan huri, nagin kuwalipikado si Timoteo na magsaabaga nin magagabat na responsabilidad.—Fil. 2:19, 20; 1 Tim. 1:3.\n19. Ano an puwedeng magin epekto sa iba kan satong pakatagal?\n19 An satong paghihinguwa na gibuhon an kabutan nin Diyos puwedeng magkaigwa nin kaagid na epekto sa iba—nangurugna sa mga hoben, na an dakul madakula bilang kapakipakinabang na marhay na mga lingkod nin Diyos. Sinda dai sana nag-oobserbar sa sato asin nakakanuod nin mga kuwalidad sa pagtaram saka abilidad sa pagmiministeryo sa langtad kundi nakikinabang man mantang nahihiling ninda kun paano ta inaatubang an mga kadipisilan sa buhay. ‘An gabos na bagay tinios’ ni Pablo tanganing an gabos na nagdadanay na maimbod ‘magkamit kan kaligtasan na may kamurawayan na dai nin katapusan.’—2 Tim. 2:10.\nInaapresyar kan mga hoben an pagmamaigot kan may edad nang mga Kristiyano\n20. Taano ta maninigo na padagos tang hanapon an kamurawayan na hali sa Diyos?\n20 Kun siring, bako daw na maninigong padagos tang ‘hanapon an kamurawayan na hali sa kaiyo-iyohing Diyos’? (Juan 5:44; 7:18) Iyo nanggad! (Basahon an Roma 2:6, 7.) Si Jehova nagtatao nin ‘buhay na daing katapusan sa mga naghahanap nin kamurawayan.’ An ‘pagdadanay ta sa gibong marahay’ nakakadagka man sa iba na magdanay na marigon, na matao sa sainda nin daing katapusan na kapakinabangan. Kun siring, dai pagtugutan an ano man na makaulang sa saimo sa pagkamit kan kamurawayan na itinatao nin Diyos.


1 NEPHI TSAPTER 13\nNahiling ni Nephi sa bisyon: an simbahan nin diyablo na pinagmukna sa kaibahan nin mga hentil; an pagkadiskubre asin kolonisasyon kan Amerika; an pagkawarara nin kadakul na mga simple asin pinakamagayunon na mga parte kan Bibliya; an resultang kamugtakan nin apostasiya kan mga hentil; an pagbalik-liwat kan ebanghelyo, an pagluwas kan kasuratan nin mga huring aldaw, asin an pagtugdok kan Sion.\nAsin nangyaring naglipas na an anghel nagtaram sa sakuya, na nagsasabi: Masdan mo baya! Asin ako nagmasid asin nakahiling nin kadakul na mga nasyon asin mga kahadean.\n2 Asin an anghel nagtaram sa sakuya: Ano an saimong nahihiling? Asin ako nagsabi: Ako nakahiling nin kadakul na mga nasyon asin mga kahadean.\n3 Asin nagtaram siya sa sakuya: Iyo ini an mga nasyon asin mga kahadean kan mga hentil.\n4 Asin nangyaring naglipas na ako nakahiling sa mga nasyon kan mga hentil an pormasyon kan sarong dakulang simbahan.\n5 Asin an anghel nagtaram sa sakuya: Hilnga an pormasyon kan sarong simbahan na iyo an pinakamarumpot labaw sa gabos na mga simbahan, na iyo an nagparapagadan sa mga santos nin Diyos, asin nagparapasakit sainda asin patumbang pinagparagapos sinda, asin nagparapakuwintas sa sainda nin sarong kuwintas na lansang, asin pabagsak sindang dinarara sa pagkasakop.\n6 Asin ini nangyaring naglipas na ako nakahiling sa dakulaon asin marumpot na simbahan; asin nahiling ko na an diyablo iyo an nagtugdok kaini.\n7 Asin ako nakahiling man nin bulawan, asin plata, asin mga sida, asin mga eskarlota, asin an magagayon na mga telang lino, asin gabos na klaseng mamahalon na mga bado; asin nahiling ko an kadakul na mga prostituta.\n8 Asin an anghel nagtaram sa sakuya, na nagsasabi: Hilnga an bulawan, asin an plata, asin an mga sida, an mga eskarlota, asin an magagayon na mga telang lino, asin an mamahalon na mga bado, asin an mga prostituta, iyo ini an mga kamawotan kaining dakulaon asin marumpot na simbahan.\n9 Asin man para sa kaomawan kan kinaban kun kaya ninda pinagdedestroso an mga banal nin Diyos, asin darahon sinda pababa sa pagkasakop.\n10 Asin ini nangyaring naglipas na ako nagmasid asin nakahiling nin mga katubigan; asin iyo ini an nagbabanga sa mga hentil asin sa banhi kan sakuyang mga tugang.\n11 Asin ini nangyaring naglipas na an anghel nagsabi sa sakuya: Hilnga an kaanggutan nin Diyos yaon sa banhi kan sakuyang mga tugang.\n12 Asin ako nagmasid asin nakahiling nin sarong tawo sa pag-iriba kan mga Hentil, na separado gikan sa banhi kan sakuyang mga tugang nin kadakul na mga katubigan; asin nahiling ko an Espiritu nin Diyos, na naghilig asin nagtugdon sa kaibabawan kan tawong ini; asin siya naglakbay sa kadakul na mga kadagatan, pasiring man sa banhi kan sakuyang mga tugang, na namumuhay sa pinangakong daga,\n13 Asin ini nangyaring naglipas na sakuyang nahiling an Espiritu nin Diyos, na ini naglukob sa iba man na mga Hentil; asin sinda nagharale na paluwas sa pagkasakop, sa ibabaw nin kadakul na mga katubigan.\n14 Asin ini nangyaring naglipas na nahiling ko an kadakul na mga katawohan nin mga Hentil na namumuhay sa daga nin promisa; asin nahiling ko an kaanggutan nin Diyos, na ini yaon sa mga banhi kan sakuyang mga tugang; asin sinda nagkasiriblag sa atubangan kan mga Hentil asin nagkapuruho.\n15 Asin nahiling ko an Espiritu nin Kagurangnan, na ini yaon sa mga Hentil, asin sinda nagin progresibo asin nakamtan an daga na saindang kamanahan; asin nahiling ko na sinda mga maputi; asin sobrang magagayon, arog sa sakuyang mga katawohan bago pa man sinda ginaradan.\n16 Asin ini nangyaring naglipas na ako, si Nephi, nahiling na an mga Hentil na nagharale paluwas sa pagkasakop nagpakumbaba sa saindang mga sadire sa atubangan nin Kagurangnan; asin an kapangyarihan nin Kagurangnan napasainda.\n17 Asin nahiling ko na an inang mga hentil nagkasararong nagtiripon-tipon sa ibabaw nin mga katubigan, asin sa ibabaw man kan daga, tanganing makigiyera laban sainda.\n18 Asin nahiling ko na an kapangyarihan nin Diyos yaon sa sainda, asin man an kaanggutan nin Diyos yaon sa ibabaw kan gabos na nagkasararong nagtiripon-tipon laban sainda tanganing makigiyera.\n19 Asin ako, si Nephi, nakahiling na an mga Hentil na nagruluwas gikan sa pagkasakop nagkariligtas sa paagi nin kapangyarihan nin Diyos paluwas sa mga kamot kan gabos na iba pang mga nasyon.\n20 Asin ini nangyaring naglipas na ako, si Nephi, nakahiling na sinda nag-arasenso sa dagang ini; asin nahiling ko an sarong libro asin ini pirmeng dara-dara ninda.\n21 Asin an anghel nagtaram sa sakuya: Naaraman mo daw an kahulugan kan libro?\n22 Asin ako nagsabi sa saiya: Ako dae nakakaaram.\n23 Asin siya nagsabi: Hilnga ini naggigikan sa nguso nin sarong Judio. Asin ako, si Nephi, nakahiling kaini; asin siya nagsabi sa sakuya: An libro na saimong nahihiling iyo an kasuratan nin mga Judio, na nakapalaman an mga tipan nin Kagurangnan, na saiyang ginibo sa laog kan harong nin Israel; asin nakapalaman man kaini an mga Propesiya kan mga banal na propeta; asin iyo ini an rekord na arog kan mga inukit na yaon sa ibabaw kan mga bronseng lamina, kaya lang bakong kadakul na marhay; kunbaya, nakapalaman sa sainda an mga tipan nin Kagurangnan, na saiyang pinaggiribo sa laog kan harong nin Israel; kun kaya, an mga ini dakulang marhay kahalaga sa mga Hentil.\n24 Asin an anghel nin Kagurangnan nagtaram sa sakuya: Saimong nahiling na an libro naggikan mismo sa nguso nin sarong Judio; asin kun ini minagikan mismo sa nguso nin sarong Judio nakapalaman kaini an kabilugan kan ebanghelyo nin Kagurangnan, na iyo an pinapatotoohanan kan doseng apostoles; asin sinda nagpapatotoo na uyon sa katotoohan na yaon sa Kordero nin Diyos.\n25 Kun kaya, an mga bagay na ini minagikan sa mga Judio na malinig pasiring sa mga Hentil, na uyon sa katotoohan na yaon mismo sa Diyos.\n26 Asin pagkatapos kaining mag-agi sa mga kamot kan doseng apostoles nin Kordero, gikan sa mga Judio paduman sa mga Hentil, saimong mahihiling an pormasyon kan dakulaon asin maka-oongis na simbahan, na iyo an pinakamaraot labaw pa sa gabos na ibang mga simbahan; ta hilnga baya, saindang hinarale gikan sa ebanghelyo kan Kordero an kadakul na mga parte na malinaw asin mas mahalaga; asin kadakul man na mga tipan nin Kagurangnan na saindang pinagharale.\n27 Asin an gabos na ini saindang giniribo na tanganing mahurot nindang mailagalag an mga tamang dalan nin Kagurangnan, na mahurot nindang magkaburuta an mga mata asin pataragason an mga puso kan mga kaakian nin mga tawo.\n28 Kun kaya, saimong namamasdan na pagkatapos na an lion nag-agi na sa paagi kan mga kamot nin dakulaon arin marumpot na simbahan, na kadakul na malinaw asin mahalagahong bagay na hinarale gikan mismo sa libro, na iyo an libro kan Kordero nin Diyos.\n29 Asin pagkatapos na ining malinaw asin mahalagahong mga bagay nagkaharale na, ini nagpaduman sa gabos na mga nasyon kan mga Hentil; asin pagkatapos na ini nakapaduman na sa gabos na mga nasyon kan mga Hentil, iyo, maski ngani sa balyo nin mga katubigan na saimong nahiling na yaon sa mga Hentil na nakaruluwas na sa pagkasakop, saimong nahihiling --- huli ta an kadakul na malinaw asin mahalagahong na mga bagay na pinagharale sa libro, na mga malinaw para sa pagkasabot kan mga kaakian nin mga tawo, na uyon mismo sa kalinawan na yaon sa Kordero nin Diyos --- huli kan mga bagay na ini na pinagharale sa ebanghelyo nin Kordero, kadakul-dakul na marhay an nagkabalikugkugan na nagkaturumba, iyo, nin huli ta si Satanas igwa nin dakulang kapangyarihan na nangingibabaw sa sainda.\n30 Kumbaga man, saimong nahihiling an mga Hentil na nakaruluwas na gikan sa pagkasakop, asin sinda pina-urog sa paagi nin kapangyarihan nin Diyos labaw sa gabos na ibang nasyon, na yaon sa ibabaw kan daga na pinili labaw pa sa gabos na ibang mga daga, na iyo an daga na an Kagurangnan Diyos nakipagtipan sa saimong ama na an saiyang banhi magkaigwa nin daga bilang saindang kamanahan; kun kaya, saimong namamasdan na an Kagurangnan Diyos dae nagtutugot na an mga Hentil basang sana nindang destrosohon an pagkahalo-halo kan saimong banhi, na yaon mismo pag-iriba kan saimong mga tugang.\n31 Ni saiyang tutugutan na an mga Hentil raraoton an banhi kan saimong mga tugang.\n32 Ni tutugutan nin Kagurangnan Diyos an mga Hentil na padagos sagkud pa man na yaon sa makangorongirhat na kamugtakan nin pagkabuhay, na saimong nahihiling na sinda nakalaog, huli ta an malinaw asin an mas pinakamahalagang mga parte nin ebanghelyo kan Kordero padagos na tinatago kan marumpot na simbahan, na an pormasyon saimong nahiling.\n33 Kun kaya sinabi kan Kordero nin Diyos: Ako magigin maheherakon sa mga Hentil, sa saindang pagbibisita sa mga katadaan kan harong nin Israel sa dakulang paghuhukom.\n34 Asin ini nangyari na an anghel nin Kagurangnan nagtaram, na nagsasabi: Hilnga, sabi kan Korder nin Diyos, pagkatapos kung mabisita an katadaan kan harong nin Israel --- asin an tada na ini na sakuyang pinagsasabi iyo an banhi kan saimong ama --- kun kaya, pagkatapos ko sindang mabisita para sa paghuhukom, asin maperwisyo sinda sa paagi kan kamot nin mga Hentil, asin pagkatapos na an mga Hentil makusog na mabagsak, huli sa mas malinaw asin mahalagang mga parte kan ebanghelyo nin Kordero na padagos na pinagtatago kan marumpot na simbahan, na iyo an ina kan mga prostitute, sinabi kan Kordero --- Ako magigin maheherakon sa mga Hentil sa aldaw na iyan, na tangani na ako magdadara sa sainda, sa sakuyang sadireng kapangyarihan, an kagabsan kan sakuyang ebanghelyo, na magigin malinaw asin mahalaga, sabi kan Kordero.\n35 Ta. uya, hilnga, sabi nin Kordero: Ipapahiling ko an sakuyang sadire sa saimong banhi, na tanganing sinda magsusurat nin kadakul na mga bagay na sakuyang itutukdo sa sainda, na an mga ini malinaw asin mahalaga; asin pagkatapos na destrosohon an saimong banhi, asin luhay na magbabawas sa daeng pagtubod; asin man an banhi kan saimong mga tugang, hilnga, an mga bagay na ini itatago, na tanganing magluwas sa mga Hentil, sa paagi nin regalo asin kapangyarihan nin Kordero.\n36 Asin sa mga ini nakasurat an sakuyang ebanghelyo, sabi nin Kordero, asin an sakuyang gapo asin an sakuyang kaligtasan.\n37 Asin paladan sinda na maghaharanap tanganing itugdok an sakuyang Sion sa aldaw na iyan, ta sinda magkakaigwa nin regalo asin kan kapangyarihan nin Espiritu Santo; asin kun sinda makakapagtagal hanggan sa katapusan sinda man itataas sa huring aldaw; asin maliligtas sa daeng katapusan na kahadean nin Kordero; asin kun siisay man an magbabalangibog nin katuninongan, iyo, mga bareta nin dakulang kaogmahan, gurano kagayon sinda sa kaibabawan nin mga kabukidan,\n38 Asin ini nangyari na nahiling ko an katadaan kan banhi nin sakuyang mga tugang, asin man an libro kan Kordero nin Diyos, na nagluwas gikan sa nguso kan Hudiyo, na ini nagluwas gikan sa mga Hentil paduman sa katadaan kan banhi nin sakuyang mga tugang.\n39 Asin pagkatapos na ini nagluwas gikan sa sainda, ako nakahiling nin ibang mga libro, na nagluwas sa paagi nin kapangyarihan kan Kordero, hale sa mga Hentil paduman sa sainda, para sa pagkukumbinsi kan mga Hentil asin sa katadaan kan banhi nin sakuyang mga tugang, asin man sa mga Hudiyo na nagkawaratak-watak sa ibabaw nin bilog na kinaban, na an mga record kan mga propeta asin kan doseng mga apostoles kan Kordero gabos mga totoo.\n40 Asin an anghel nagtaram sa sakuya, na nagsasabi: An mga huring kasuratan na ini, na saimong nahihiling na yaon sa mga Hentil, iyo an makapagpatotoo sa katotoohan kan naenot, na ginibo kan doseng apostoles kan Kordero, asin iyo an magbabalangibog kan malinaw asin mga mahalagang bagay na hinarale gikan sainda; asin iyo an magpapabantog sa gabos na mga lahi, mga lenguwahe, asin katawohan, na an Kordero nin Diyos iyo an Aki nin Daeng Kasagkuran na Ama, asin iyo an Paraligtas kan kinaban; asin gabos na mga katawohan dapat na magdulok sa saiya, o sinda dae nanggad maliligtas.\n41 Asin sinda dapat na magdulok sa paagi ka mga tataramon na patotohanan an nguso nin Kordero; asin an mga tataramon kan Kordero magigin bantog sa mga kasuratan kan saimong banhi, asin man sa mga kasuratan kan doseng apostoles nin Kordero; kun kaya, sinda parehong patutunayan sa saro; ta igwa sana nin sarong Diyos asin sarong Pastor sa bilog sa kinaban.\n42 Asin an oras maabot na siya magpapahiling kan saiyang sadire sa gabos na mga nasyon, pareho sa mga Hudiyo asin man sa mga Hentil; asin pagkatapos niyang magpahiling sa mga Hudiyo asin man sa mga Hentil, magpapahiling naman siya sa mga Hentil asin man sa mga Hudiyo, asin an huri iyo an maeenot, asin an enot iyo an mahuhuri.\n# posted by Unknown @ 5/06/2004 03:55:00 PM


Si Marco Polo\nSi Marco Polo (c. 1254 – Enero 8, 1324) sarong negosyante na taga Republika nin Venecia na sinurat an Il Milione, na nagpabisto sa mga Europeo kan Asya Sentral asin kan Tsina. Nano'dan niya an pagbarobariwas kan an saiyang ama asin tatahon, Niccolo asin Maffeo nagbyahe sa enterong Asya asin nasumpongan si Kublai Khan. Kan 1269, nagbalik an duwa asin saka lang nanagboan si Marco sa enot na pagkataon. Sindang tolo naggayak asin naglargang maglayag pasiring sa Asya, na pagbalik pakalihis 24ng taon, inabotan ninda na an saindang banwa, Venecia nakikigera sa Genoa. Nagbali siya sa hokbong Veneciano alagad nasikop. Si Marco napreso asin kan yaon sa ipitan ipigdikta an mga istorya niya sa sarong kasaro sa preso, na an ngaran Rusticello, parasurat nin mga nobela. Napaluwas siya kan 1299, nagin sarong mayamanon na negosyante, nag'agom asin nagkaigwa nin tolong aki. Nagadan siya kan 1324, ilinubong sa San Lorenzo.\nAn bansag ki Marco Polo, Marco IL Millione, ta soboot sarong milyon na kaputikan an mga osipon niya manongod kan mga paglahawlahaw niya sa mga lugar na dai pa lamang naabotan kan saiyang mga kahimanwa.\nKinua sa "https://bcl.wikipedia.org/w/index.php?title=Marco_Polo&oldid=198977"\nHuring binago an pahinang ini kaitong 12 Nobyembre 2020, alas 08:07.


Eva Braum - Wikipedia\nSi Eva Paula Braum kaiba si Adolf Hitler\nSi Eva Anna Paula Braum, nagadan Eva Anna Paula Hitler (6 Peb. 1912 - 30 Abril 1945), iyo an haloyan nang kaiba-iba ni Adolf Hitler asin, sa halipot na panahon, nagin niyang tunay na agom.\nSi Braum natagboan si Hitler sa Munich kan siya 17 anyos pa sana asin nagtratrabaho bilang sarong assistant asin modelo kan pararetratong personal na Hitler na iyo man an retratista kan Partido Nazi. Nagkatrato sinda asin naghihilingan na parati pakalihis nin duwang taon kaini. Nag-ngata' siyang maghugot magkaduwang beses sa kaamayan kan saindang relasyon. Kan taon 1936, parte na siya kan ki Hitler na paghaharong duman sa Berghof, harani sa Berchtesgaden asin sa oro-osipon, maray an buhay asin husto sa sustento, kan bilog na panahon kan ika-2 gerang pangkinaban.\nInagom siya asin pinakasalan ni Hitler kan Abril 29, 1945, panahon na gayo na magtataposon an gera, Alagad, dai pang 40 oras kan sinda kinasal, pareho naghugot.\nAn mga magurang ni Braum iyo sinda Friedrich "Fritz" Braum, sarong maestro, asin si Franziska "Fanny" Kronburger na pareho guminikan sa maray na pamilyang Bavario. May duwa siyang tugang na babae, si Ilse, namundasg taon 1909 asin si Margarethe "Gretl" namundag taon 1915.\nNagadal siya sa sarong liceo, dangan sarong taon siya nag-entra sa sarong business school kun saen tama sana an mga grado asin nagpahiling nin apisyon sa isports. Pirang bulan siya nagin receptionist sa sarong eskwelahan medikal tapos nagin siyang lab assistant asin modelo nin retratista na si Heinrich Hoffmann, na natongod man iyo an retratista kan Partido Nazi. Kaya nasompongan niya si Hitler huli sa pangyaring ini asin si Hitler 23 na taon mas gurang saiya na nagpabisto saiya sa pangaran na "Herr Wolff". Saiyang ino-osipon sa mga kabiristo na si Hitler " sarong magalang na tawo na may diit na kagurangan, may naiibang hitsura kan bigote, naka-amerikanang mapu'saw an kolor asin may daro-darang kopyang gamosa." Nasabi man daa na si Hitler nabihag sa kolor kan mata ni Baraun na nakakaagid sa mata kan saiyang ina. An mga magurang ni Braun kontrang gayo kan relasyon niya ki Hitler asin ta sa laog nin duwang taon kan relasyon nagin sanang ini hilom sa kadaklan.\nDugang na babasahon[baguhon | baguhon an source]\nLambert, Angela The Lost Life Of Eva Braun: 2007--St. Martin's Press\nIn de ban van Hitler: Maria Reiter, Geli Raubal, Unity Mitford, Eva Braun ni Alex Alexander - 2005\nEva Braun: Hitler's Mistress ni Nerin E. Gun, 1969\nKinua sa "https://bcl.wikipedia.org/w/index.php?title=Eva_Braum&oldid=139639"\nHuring binago an pahinang ini kaitong 8 Marso 2013, alas 02:45.


Minatubod Ako Sa Diklom: PAMITUON\nHaloy nang nagtitingkalag an tawo sa kalangitan. Nangangalagkalag. May pagtubod na digdi mina-erok an mga diyos asin an mga kalag na saiyang pinili. Sa langit mahihiling niyato an mga bitoon na dai ta mabibilang buda dai ta madudumanan. Harayoon alagad garo haranihon, diyan alagad yaon duman. ‘Baad haloy na ining gadan o ‘baad ini na an mga gadan, nagigin mga bitoon, naghihiling sa satuya, nataong giya sa mga parasira sa saindang pagpuli o kun an dagat, magindarang piglalagalag an saindang mga kinatudan na ruta, an mga tinuom na mga alon.\nPamituon an apod sa astrolohiya kan satuyang mga apoon. An mga bitoon, mga muhon na pighihiling tanganing masabotan an buhay sa kinaban, an nagbabagong panahon. An mga bitoon may pormasyon na kaidto pigtuom mi, mga konstelasyon na garo baga an mito asin siyensya, saro sana. Dai pang gayong pagbanga kun ano an totoo o an posibilidad. Sagkod na mag-abot an estado nin pag-adal na kaipuhan na maabot an lohika kan rason, kan pag-isip. Dai na angay na isipon na an siyensya kagubay kan mga mito. Kaipuhan na tandaan na an saro, saro, an duwa, duwa, asin dai na tugot an mahika nin pag-isip. Niribayan an mahika kan poderosong matematika. Arog man gayod kaini nagadan an pamituon kan satuyang mga apoon, kan nag-abot na an mga parasakop dara an bago nindang kinaban. Iyo, sinakop ninda an satuyang mga kadagaan alagad dinara man ninda an saindang kinaban sa satuya. Ini an mas hararom na klase nin pagsakop. Dai sana sinda (an mga parasakop) naghahanap nin iba pang kadagaan sa kinaban. Kundi dinadara man ninda an saindang mga kinaban sa bagong sinasakop. An mga bitoon na dating binabasa, natipon na sa korona kan birhen, doseng bitoon, doseng tribo kan Israel, sarong atado nin mga disipulos.\nAlagad nakaabot pa man giraray an pagtubod sa mga bitoon nakaabot pa ini sa panahon kan sakuyang pagkainaki. May kawat kaidto, o pigtutubodan na pagdebosyon sa mga bitoon. Siyam na banggi nin pagbados nin pangiturogan. Siyam na banggi nin pagbilang nin siyam na bitoon asin sa ikasiyam na banggi mapapangiturogan mo an saimong magigin ilusyon. Nobena. An pamituon nasalakan nin Kristiyanong pagpapakahulugan. An pagbados nagin balaog na nin diyos. Ay! An turos kan satuyang imahinasyon lagbas sagkod langit. An turos kan imahinasyon kan tawo, gamgam o anghel o aswang na minalayog sa kahiwasan kaibahan an mga shooting stars, mga batong pigtapok sa bubon kan kalangitan asin naghahalat kan mga paladan na masabi kan saindang mga kahagadan.\nAn sining asin kultura kan gabos na panahon dai mawawaran nin mga bitoon. Pinapahiro kita kan mga bitoon na naghilig gikan sa kalangitan. An mga personahe sa pulitika asin pelikula may ilusyon na sinda mga bitoon. Na an kongreso asin telon sarong entablado nin pagpapasali. Dai kita sinusuhayan kan mga bitoon sagkod ngonyan na dai ta naman sinda gayong nahihiling nin huli sa mga ati na tinapok niyato sa kalangitan.\nAn mga bitoon an padagos na pigrorokyaw niyatong pinakahalangkaw na ambisyon na pwedeng aboton. Sinusukol niyato an rayo kan gabos sa liwanag kan mga bitoon, sa hangos kan mga bitoon asin papatunayan ini kan siyensya. An mga bitoon na ini na pigtutubodan na mga aki kan saldang asin bulan, an pulseras na napatod, siring sa sarong mito. An mga bungang dai matutukdol!\nAn mga bitoon na ini na kun minahiro igwang rimalasong nangyayari sa kinaban. Kun nagagadan an mga bitoon, may paghirong nangyayari sa kinaban, gurano man ini karayo asin dai na ngani kayang manitoon kan satuyang mga laman. An mga tataramon na disaster asin an influenza konektado sa pagtubod sa mga bitoon. An paghiro kan mga astral bodies minaimpluwensya sa satuya. Asin ini man an kahulugan kun tano sa aldaw kan Kapaskuhan, may sarong bitoon (tala, kometa talaga an nahiling kan mga mago asin pastores) kitang inalaag sa satuyang mga krimas tree, kun tano ta igwa kitang mga pigpapapalaad na bombilya na manlain-lain an kolor, kun tano ta igwa kitang mga parol, asin siring sa mga parasira asin sa mga mago, sa mga pastor asin mga hade, an mga bitoon, simbolo pa man giraray kan paghanap nin direksyon, kitang mga saditon na elemento sa nagdadakulang uniberso, asin nin huli ta an pagtingkalag sa sainda, sarong pagsabot kan satuyang natura, na kita gabos naghahanap kan sabasaban sa madiklom asin halabaon na banggi nin tiglipot, bago matapos an bulan na Disyembre. Sa sarong rawitdawit ni Eduardo Calasanz, sinabi niya na marigsok an mga bitoon sa mga sawi sa pagkamoot, daing pakiaram sa satuyang kamundoan, kakulugan boot, alagad, mamoot asin mamoot pa man giraray tanganing may gibohon an mga bitoon. Maogmang Kapaskuhan!\nPosted by Kristian Cordero at 12:35 PM


Borneo an ikatolong pinaká dakolang isla sa kinàban. Igwa ining sokol na 743,330 km² (287,000 m²), asin namómogták sa sentro kan Malay archipelago asin Indonesya. Parte ini kan rehiyon Sur-subangan na Asya. Nababangâ an isla kan tolong nacion: an Indonesia, Malaysia asin Brunei.\nMga panpolitikang bangâ kan Borneo\nSa Indonesia, Kalimantan an apod digdi. An Subangan na Malasya o an Malaysian Borneo iyo an mga Estados kan Sabah asin Sarawak.\nNapapalibotan kan South China Sea sa norte asin norte-sulnupan, an Dagat Sulu sa norte-subangan, an Dagat Celebes asin an Makassar Strait sa subangan, asin an Dagat Java asin Karimata Strait sa sur.\nSa sulnopan kan Borneo iyo an Malay Peninsula asin Sumatra. Sa sur iyo an isla kan Java. Sa subangan iyo an isla kan Sulawesi (Celebes). Sa norte-subangan iyo an Filipinas.\nAn pinakáhalangkaw na punto kan Borneo iyo an Bukid Kinabalu sa Sabah, Malaysia, may langkaw na 4,095 m (13,435 ft) ibabaw na pantay dagat. Ini an ikatolong pinakáhalangkaw na isla sa kinàban.\nAn pinakámahiwas na kasalogan iyo an Salog Kapuas, may poco mas o minus 1,143 km, an pinakáhalabang salog sa Indonesia, an Salog Rajang sa Sarawak na may 563 km na pinakánhalabâ sa Malaysia, an Salog Barito halos 880 km an labâ asin an Salog Mahakam halos 980 km an lâba.\nBistado man an isla sa extensive cave systems kaini. An mga klaradong tubig kweba kaini sarô sa mga pinaká halabang salog sa irarom kan dagâ sa kinàban. An Deer cave pinaghunang pinaká dakolang kweba sa kinàban na harong kan sobra sa 3 milyon na mga paniki asin guano na sobra sa 100 metros an langkaw.\nAn isla nin Borneo- \nDeskripsyon kan Borneo- \nKinua sa "https://bcl.wikipedia.org/w/index.php?title=Borneo&oldid=138530"\nLast edited on 6 Marso 2013, at 23:37\nHuring binago an pahinang ini kaitong 6 Marso 2013, alas 23:37.